ISU ROHINGYA PERLU DITANGANI DENGAN BIJAKSANA – ZULKIFLI

KUALA LUMPUR: Isu Rohingya yang menggusarkan masyarakat Malaysia ketika ini perlu ditangani dengan bijaksana.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, isu itu perlu dilihat secara menyeluruh.

Tanpa menyatakan sama ada masyarakat perlu membantu atau menolak etnik Rohingya, Zulkifli berkata isu Rohingya tidak boleh difahami melalui satu naratif atau perspektif sahaja

“Dalam hal seperti ini, kebijaksanaan dalam menguruskan adalah amat penting. Saya melihat isu ini, lebih kepada isu bagaimana situasi yang berlaku di Malaysia ketika seluruh dunia menghadapi kesukaran untuk berada dalam keadaan stabil seperti biasa yang memerlukan kekangan yang cukup jelas.

“Kita tengok apa yang berlaku di negara ini dengan adanya tempat yang dikuarantin begitu ketat dek kerana wabak (COVID-19) menular.

“Maka, saya melihat dalam isu seperti ini langkah diambil itu ditimbang dalam dua keadaan yang mungkin amat sukar, tapi saya yakin akan ada penyelesaian yang terbaik. InshaAllah,” katanya kepada AlHijrah Online di Pusat Penyiaran Digital TV AlHIjrah, Kompleks Pusat Islam di sini hari ini.

Beliau ditanya mengenai kegusaran masyarakat Malaysia mengenai tindakan pihak berkuasa menghalang kemasukan bot pelarian Rohingya minggu lalu bagi menjaga sempadan dan mengekang penularan COVID-19.

“Apa berlaku sekarang ini, kita fahami situasinya yang cukup mencabar. Dengan mana berlaku kemasukan perlu dikuarantin dan seumpamanya,” kata menteri agama itu.

Dalam insiden minggu lalu, Tentera Laut Diraja Malaysia (TLDM) dilaporkan menghalang kemasukan bot yang sarat dengan pelarian Rohingya sebelum mengiringinya ke luar perairan negara selepas membekalkan makanan atas dasar kemanusiaan.

Isu Rohingya bagaimanapun mengundang sentimen negatif masyarakat apabila ada segelintir pihak di media sosial membakar kebencian umum dengan mengaitkan insiden berlaku di perairan negara dengan dakwaan merbahaya kononnya etnik Rohingya yang berada di Malaysia menuntut hak kerakyatan.

Isu itu menyebabkan rakyat Malaysia, termasuk umat Islam, memberikan pandangan berbeza serta berpecah dua kepada kelompok menentang dan kelompok mahu membantu etnik Rohingya.

Terdahulu, Zulkifli turut melancarkan aplikasi Spotify TV AlHijrah yang menawarkan lebih 200 kandungan audio Islamik dalam usaha stesen TV itu mendekati audiens di dalam dan luar negara.

Hadir sama adalah Ketua Pegawai Eksekutif AlHijrah Media Corporation (TV AlHijrah), Namanzee Harris.

Ditanya mengenai Ramadan, Zulkifli berpesan agar umat Islam menjadikan bulan Ramadan sebagai madrasah untuk melonjakkan ketaqwaan dan ibadat kepada Allah swt. – AlHijrah Online/ Syed Azwan Syed Ali


Baca al-Quran bendung sikap negatif

KUALA NERUS – Mendekatkan diri dengan al-Quran bukan sahaja mampu
membentuk peribadi mulia malah membacanya juga mampu membendung sikap negatif
dalam kalangan remaja.

Bagi pelajar Sekolah Menengah Agama (SMA) Dato’ Haji Abbas, Kuala Terengganu,
Uzair Iman Ngah, 16, istiqamah dengan kalam Allah itu menghindarkan diri dari
gejala sosial.

Kata Uzair, ramai dalam kalangan remaja seusianya terjebak dengan
pelbagai masalah sosial seperti rempit, seks bebas dan sebagainya disebabkan
kurangnya pegangan agama di dalam hati mereka.

Justeru penganjuran World Quran Hour secara serentak ini dilihat
sebagai platform tepat buat umat Islam menghargai al-Quran, di samping
menyambut kemerdekaan dengan ayat al-Quran yang merupakan rahmat dari Ilahi.

“Saya dapat memupuk diri saya untuk lebih cekap dan lebih cinta kepada al-Quran. Sebagaimana kita lihat sekarang ini remaja cenderung kepada melakukan perkara-perkara yang mungkar seperti merempit, merokok atau sebagainya. Saya kira sifat mencintai al-Quran dan mengikut Sunnah Rasulullah S.A.W yang ada dalam diri saya adalah tanda satu kemerdekaan dalam diri saya sebagai seorang pelajar”, katanya.

Manakala seorang lagi murid dari sekolah yang sama, Nazirah Khairuddin,
16, berkata, program ini sedikit sebanyak membantunya mendisiplin diri dalam
membaca al-Quran dengan lebih kerap.

“Program ini dapat mendisiplin diri saya dan mendekatkan saya dengan al-Quran
dan kandungannya (al-Quran), dan juga program dapat memerdekakan kami semua
daripada sifat malas yang terdapat dalam diri kami,” katanya.

Menurut Pengurus Besar Tabung Haji Hotel & Convention Center, Engku
Morris Engku Hussin berkata, World Quran Hour merupakan penyertaan kali pertama
hotel ini, dan merupakan salah satu program daripada aturcara hotel dalam
menyambut Hari Kemerdekaan dan sambutan Maal Hijrah 1440H pada tahun ini.

“World Quran Hour ini adalah kali pertama kita buat, dan Insha Allah
lepas ini kita akan jadikan sebagai satu program tetap kami”, katanya.

Seramai 110 peserta daripada Yayasan Pembangunan Keluarga, Universiti Sultan
Zainal Abidin (UNISZA), Universiti Malaysia Terengganu (UMT), SMA Dato’ Haji Abbas
dan pekerja hotel telah terlibat dalam membaca al-Quran pada hari ini.

Surah yang dibaca ialah surah al-Fatihah ayat 1 hingga 7, surah al-Baqarah
ayat 1 hingga 5 dan surah al-Kahfi ayat 1 hingga 10 serta ayat 100 hingga 110.


GAS HELIUM JIKA DICAMPUR MERBAHAYA: TPM

KUALA LUMPUR : Insiden belon meletup di Dataran Putrajaya semalam berkemungkinan berpunca daripada gas helium yang dicampur bagi menjimatkan kos.

Timbalan Perdana Menteri, Datuk Seri Dr Wan Azizah Wan Ismail berkata, sekiranya bahan tersebut dicampur, sebarang kemungkinan boleh berlaku sehingga mengundang bahaya.

“Kalau gas helium sahaja tidak membimbangkan kerana setahu saya kalau tidak ada campuran tidak ada masalah.

“Tetapi kalau gas itu (helium) dicampur sebab untuk jimatkan kos, itu kita risau,” katanya selepas majlis penyampaian Surat Tawaran Rumah Transit Program Perumahan Rakyat (PPR) Dewan Bandaraya Kuala Lumpur (DBKL) di sini hari ini.

Insiden belon meletup dipercayai berisi gas helium selepas selesai Program Kecergasan Kementerian Pendidikan Peringkat Kebangsaan 2019 di Dataran Putrajaya semalam menyebabkan 16 orang termasuk sembilan kanak-kanak dan tujuh dewasa berusia antara empat hingga 30-an melecur.

Kejadian tersebut dipercayai berpunca daripada tindakan pengunjung berebut memotong tali yang mengikat tiga gugusan belon termasuk menggunakan pemetik api — BERNAMA


73 PERATUS KEMATIAN DI MALAYSIA DISEBABKAN NCD

PUTRAJAYA: Sebanyak 73 peratus kematian di negara ini yang disebabkan penyakit tidak berjangkit (Non-Communicable Disease (NCD)) adalah akibat budaya hidup tidak sihat, kata Timbalan Menteri Kesihatan Lukanisman Awang Sauni.

Merasmikan sambutan Bulan Malaysia Sihat Sejahtera (BMSS) Peringkat Kebangsaan 2023 di sini hari ini, beliau berkata hampir separuh rakyat Malaysia tidak mengetahui mereka menghidap NCD.

“Hampir 50 peratus tidak mengetahui mereka menghidapi NCD dan ini membawa kepada peningkatan risiko mendapat komplikasi jika tidak mendapatkan rawatan awal,” katanya.

Menurut Tinjauan Kebangsaan Kesihatan dan Morbiditi 2019, seorang daripada dua dewasa di negara mempunyai berat badan berlebihan dan obes, dan golongan tertinggi mengalami masalah tersebut adalah wanita iaitu 54.7 peratus serta individu berusia 55 hingga 59 tahun iaitu 60.9 peratus.

Menurut tinjauan itu juga, seorang daripada empat dewasa di negara ini juga tidak aktif fizikal, dan golongan yang paling tidak aktif ialah wanita iaitu 28 peratus, pelajar 39 peratus dan warga emas 59 peratus.

Tinjauan itu juga mendapati tahap literasi kesihatan yang rendah dalam pembudayaan hidup sihat rakyat seperti tidak aktif secara fizikal ialah 25.1 peratus, tidak cukup makan sayur dan buah mengikut saranan (94.9 peratus) serta amalan merokok (23.1 peratus), katanya.

Lukanisman berkata pelaksanaan BMSS yang diperkenalkan menerusi Agenda Nasional Malaysia Sihat (ANMS) diharapkan dapat meningkatkan kesedaran rakyat agar dapat bertindak untuk mengubah tingkah laku kepada amalan yang sihat.

BMSS yang disambut pada bulan September setiap tahun selari dengan hala tuju Kementerian Kesihatan (KKM) untuk beralih fokus sedang melakukan transformasi sistem kesihatan negara daripada sick care atau penjagaan pesakit kepada health care (penjagaan kesihatan) dan kesejahteraandengan menggunakan pendekatan pencegahan dalam promosi pembudayaan hidup sihat selari dengan hasrat Kertas Putih Kesihatan, katanya.

“Peningkatan penyakit akibat pembudayaan hidup tidak sihat oleh rakyat Malaysia memberi tekanan kepada sistem kesihatan dan perbelanjaan negara,” katanya.

Terdahulu, Lukanisman secara simbolik merasmikan pelepasan Kembara Sekolah bersama-sama Timbalan Menteri Pendidikan Lim Hui Ying sebagai manifestasi kolaborasi rakan strategik bersama Kementerian Pendidikan Malaysia.

Sementara itu, Pengarah Bahagian Pendidikan Kesihatan, KKM  Suraiya Syed Mohamed ketika ditemui berkata pelbagai program akan dilaksanakan untuk meningkatkan literasi kesihatan bermula dari peringkat sekolah.

“Sebanyak 136 sekolah akan terlibat dalam Kembara Sekolah yang akan menjalankan aktiviti yang menjurus kepada penjagaan kesihatan. Pada tahun ini kita juruskan kepada murid-murid sekolah kerana mereka mudah dibentuk,” katanya.

— AlHijrah Online


ISRAEL TIDAK PUAS HATI DIKATA AMALKAN ‘APARTHEID’

BAITULMAQDIS: Perdana Menteri Israel, Benjamin Netanyahu tidak senang duduk selepas Menteri Luar Perancis, Jean-Yves Le Drian menyatakan bahawa amalan ‘apartheid’ mungkin berterusan di negara itu.

Netanyahu menyelar kenyataan tersebut dengan menyifatkan Le Drian melampau di samping menyatakan protes terhadap kerajaan Perancis.

“Menteri terbabit mendakwa Israel bakal menjadi negara apartheid, ini adalah dakwaan yang tidak benar dan tanpa sebarang asas.

“Kami tidak boleh menerima kenyataan yang hipokrit dan palsu sebegini,” katanya menerusi sebuah video yang dikeluarkan pejabatnya.

Sebelum ini, Le Drian menyatakan risiko berlakunya ‘apartheid’ amat tinggi; tanpa negara Palestin yang bebas di samping Israel.

“Jika kita mempunyai penyelesaian lain berbanding penyelesaian dua negara, kita akan memiliki ramuan (dasar) ‘apartheid’ jangka panjang,” katanya.

Beliau mengulas mengenai peperangan antara Israel dan Palestin termasuk konflik terbaru di Gaza.

Sementara itu, Israel turut menafikan kenyataan yang dikeluarkan kumpulan pemerhati hak asasi manusia yang berpangkalan di Amerika Syarikat (AS), Human Rights Watch dan B’Tselem di Israel, bahawa negara tersebut mengamalkan sistem ‘apartheid’.

Angka korban penduduk Palestin berjumlah 254 orang termasuk 66 kanak-kanak selain mencederakan lebih 1,900 orang sejak serangan udara Israel dilancarkan sejak 10 Mei lalu.—AlHijrah Online / AFP


KEBANYAKAN ISU EDISI SIASAT HANYA REKAAN DAN CUBA DISENSASIKAN – KETUA POLIS NEGARA

KUALA LUMPUR: Kebanyakan berita salah guna kuasa, penyelewengan dan rasuah oleh pengendali saluran akaun Twitter @edisi_siasatmy di media sosial, adalah berita yang sengaja diada-adakan, kata Ketua Polis Negara, Datuk Seri Acryl Sani Abdullah Sani.

Jelasnya, setakat ini pihaknya sudah membuka 13 kertas siasatan berhubung perkara itu.

Ia bagi menyiasat dan mengenal pasti pihak yang berada di belakang laman sosial berkenaan.

Acryl Sani berkata setiap perkara yang dinyatakan oleh Edisi Siasat berkenaan akan disalurkan kepada Jabatan Integriti Dan Pematuhan Standard (JIPS) jika ia membabitkan Polis Diraja Malaysia untuk disemak kebenaran berita tersebut.

“Ingin saya nyatakan di sini bahawa setiap perkara yg disebarkan dalam Edisi Siasat tersebut, kebanyakannya adalah merupakan berita yang diada-adakan untuk mewujudkan suasana sensasi.

“Dan setakat ini kita masih lagi menjalankan siasatan dan kita harap dan kita percaya dalam tempoh terdekat ini kita akan dapat mengenal pasti siapakah mereka individu atau pun sekumpulan individu yang berada di belakang tabir Edisi Siasat ini,” katanya.

Pada 1 November lalu, polis menerima 11 laporan daripada individu yang dikaitkan dengan dakwaan kes salah guna kuasa dan rasuah seperti didedahkan pengendali sosial Edisi Siasat.

Sebelum ini, Kementerian Dalam Negeri dilaporkan sedia bekerjasama dengan pihak yang membuat laporan polis berkaitan dakwaan salah laku rasuah termasuk seperti yang didedahkan pengguna laman sosial dinamakan Edisi Siasat sejak bulan lalu.

Antara kes yang didedahkan termasuk dakwaan kes kartel daging, kes kehilangan wang RM25 juta serta 1MDB.

Akaun Twitter itu juga memaparkan dakwaan beberapa pegawai tertinggi di Bukit Aman menjual pangkat polis selain menyalahgunakan kuasa dan menerima rasuah termasuk dalam bentuk kambing dan lembu. –AlHijrah Online


HAMID GURKHA MENINGGAL DUNIA

KUALA LUMPUR: Pelakon komedi veteran Abdul Hamid Abdul Rahman atau lebih dikenali Hamid Gurkha telah meninggal dunia, petang tadi.

Allahyarham yang berusia 89 tahun dilaporkan meninggal dunia di ke Hospital Tengku Ampuan Rahimah (HTAR) Klang, pada jam 2.11 petang.

Setakat ini, tiada perkembangan terkini daripada ahli keluarga Allahyarham.

Pada 9 Jun lalu, Allahyarham telah dimasukkan HTAR Klang selepas mengalami batuk berkahak.

Sebagai rekod, Allahyarham mula dikenali melalui filem Panglima Badol pada 1978 dan aktif dalam bidang seni sebelum beliau terlantar sakit.–AlHijrah Online


MVM, RAKAN NGO SALUR RM1.3 JUTA DANA SUMBANGAN RAKYAT MALAYSIA KEPADA PELARIAN SYRIA

KUALA LUMPUR: Nasib pelarian Syria yang hidup serba kekurangan terus dibantu pertubuhan bukan kerajaan (NGO) dari Malaysia.

Terbaharu, Muslim Volunteer Malaysia (MVM), Malaysia For Syria (MFS) dan HALUAN menggerakkan Misi Musim Sejuk selama 46 hari bermula 9 Januari lalu.

Misi kali ini akan membantu lebih 25,000 pelarian Syria di Turki, Lubnan dan wilayah bergolak Syria membabitkan RM1.3 juta dana sumbangan rakyat Malaysia.

Menurut Ketua Pegawai Eksekutif MVM, Mohd Fauzan Abdul Sukor, antara bantuan disalurkan kepada penerima manfaat adalah tilam, selimut, karpet, pek makanan, makanan panas, 12,500 kg tepung, minyak petrol dan arang serta empat kontena pakaian musim sejuk dan barangan keperluan lain

“Di Turki, bantuan kemanusiaan disalurkan kepada pelarian Syria di Tal Abeeyat dan Sanliurfa, manakala di Syria membabitkan pelarian di Azaz dan Halab.

“Bantuan kemanusiaan juga disalurkan kepada pelarian Syria di Arsal, Lubnan,” katanya.

Ujar Mohd Fauzan, seramai tujuh petugas kemanusiaan telibat dalam misi tersebut dengan diketuai oleh Nur Fareezah Bahar dari MFS.

Misi kali ini tambahnya dilaksanakan mengikut pematuhan prosedur operasi standard (SOP) yang ketat seperti mana disarankan Pertubuhan Kesihatan Sedunia (WHO) ketika dunia masih berdepan dengan pandemik COVID-19.

Individu atau organisasi yang berminat membantu pelarian Syria boleh menyalurkan sumbangan ke akaun Maybank 5648 0164 7699 (Muslim Volunteer Malaysia) atau dengan melayari laman sesawang donation.mvm.org.my untuk maklumat lanjut.

Minggu lalu media melaporkan jumlah penduduk di Syria yang menderita kekurangan makanan kini melonjak kepada 12.4 juta orang berbanding 9.3 juta penduduk pada Mei tahun lalu.

Krisis itu disifatkan Program Makanan Dunia (WFP) bawah Pertubuhan Bangsa-Bangsa Bersatu (PBB) sebagai mencemaskan. — AlHijrah Online


SEMPADAN DARAT MALAYSIA-SINGAPURA BUKA 1 APRIL, SOP DILONGGARKAN

KUALA LUMPUR: Malaysia dan Singapura mengumumkan pembukaan semula sempadan darat kedua-dua negara berkuat kuasa 1 April ini dengan sebahagian besar prosedur operasi standard (SOP) dilonggarkan.

Perkara itu diumumkan dalam kenyataan media bersama Perdana Menteri, Datuk Seri Ismail Sabri Yaakob dengan rakan sejawatannya dari Singapura, Lee Hsien Loong, hari ini.

Kedua-dua Perdana Menteri mengakui bahawa Malaysia dan Singapura telah menunjukkan perkembangan yang memberangsangkan khususnya dalam pelaksanaan program vaksinasi dan pengurusan pandemik COVID-19 bagi penduduk negara masing-masing.

Selari dengan pengumuman itu, pengembara dari kedua-dua negara yang lengkap vaksinasi dibenarkan untuk merentas sempadan darat tanpa perlu menjalani kuarantin atau melaksanakan ujian saringan COVID-19, termasuk ujian prapelepasan dan semasa ketibaan.

Ismail Sabri berkata keputusan itu dibuat sejajar peralihan kehidupan fasa mendepani pandemik COVID-19.

“Selain pembukaan semula sempadan negara kepada pengembara antarabangsa bermula 1 April ini, negara turut melakar satu lagi kejayaan penting dalam memudah cara perjalanan rentas sempadan dengan jiran terdekat, Singapura.

“Pengumuman hari ini mencerminkan hubungan baik, kerjasama pelbagai aspek, dan hubungan kukuh antara rakyat kedua-dua buah negara,” katanya.

Tambah beliau, ini pastinya akan menyumbang kepada usaha-usaha pemulihan dengan impak positif ke atas ekonomi dan kesejahteraan rakyat kedua-dua negara. –AlHijrah Online


SEMUA JEMAAH HAJI MALAYSIA TERMASUK PESAKIT BERPELUANG WUKUF

MINA: Kesemua 14,306 jemaah haji Malaysia termasuk 26 pesakit berjaya dibawa ke Arafah untuk berwukuf pada 8 Zulhijjah, kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau berkata sebanyak empat bas khas yang diubah suai disediakan untuk jemaah yang sakit dan uzur dari Pusat Kesihatan TH Syisyah, Makkah bersama 68 petugas perubatan dan dibantu 22 petugas Tabung Haji.

“Pada tahun ini, Lembaga Tabung Haji (TH) meneruskan usahanya bagi memastikan kesempurnaan ibadah haji bagi jemaah yang sakit dan uzur melalui pelaksanaan Safari Wukuf yang telah diperkenalkan sejak 2016.

“Ia bertujuan membawa mereka yang sakit untuk berwukuf di Arafah dengan meneruskan proses perawatan pesakit di dalam ambulans dan bas yang disediakan,” katanya ketika ditemui pemberita di pusat perubatan itu.

Idris berkata setakat 9 Julai, terdapat 32 pesakit dirawat di Pusat Kesihatan TH Syisyah manakala seorang dirawat di hospital Arab di Mina.

Beliau yang sempat memantau urusan rombongan haji Malaysia di Arafah serta Pusat Perubatan TH Syisyah, turut memuji kemudahan perubatan serta perkhidmatan diberi TH demi keselesaan jemaah haji.

Selain itu, beliau memaklumkan bahawa selepas wukuf dan bermabit di Muzdalifah pada 8 dan 9 Zulhijjah, semua jemaah haji Malaysia kini berada di Mina untuk melaksanakan ibadah melontar bagi hari ke-10 hingga 13 Zulhijjah.

Waktu ibadah melontar bagi jemaah Malaysia ialah pada 8 hingga 10 malam serta selepas subuh.

“Ibadah melontar memberikan cabaran kepada jemaah haji kerana ia melibatkan perjalanan sejauh 10 km dari khemah ke Jamrah dan balik semula ke khemah.

“Saya menyarankan agar setiap jemaah haji memberikan perhatian kepada setiap arahan yang diberikan oleh petugas TH serta mengikut waktu melontar yang ditetapkan demi keselamatan,” katanya.

Beliau turut menasihatkan agar jemaah haji yang sedang melakukan ibadah melontar selama tiga hari di Mina, untuk mempersiapkan diri dari segi mental dan fizikal terutama aspek kesihatan.–AlHijrah Online


Malaysia kaji cadangan kurangkan kos HSR KL-SG

PUTRAJAYA – Malaysia sedang mengkaji cadangan yang bertujuan
mengurangkan kos projek Kereta Api Berkelajuan Tinggi (HSR) Kuala
Lumpur-Singapura dan akan terus membincangkannya dengan Singapura
sebelum tempoh penggantungan berakhir pada 31 Mei, 2020, kata Tun Dr
Mahathir Mohamad.

Perdana Menteri berkata keutamaan kerajaan ialah mengurangkan hutang
negara dan memastikan projek yang berdaya maju dari segi ekonomi dapat
menjana kadar pulangan yang boleh diterima.

“Terdapat manfaat ekonomi yang penting untuk meningkatkan jaringan pengangkutan awam antara kedua-dua negara.

“Bagaimanapun, projek itu perlu berdaya maju dan mampan,” katanya
pada sidang media bersama dengan rakan sejawatannya dari Singapura, Lee
Hsien Loong selepas Pemukiman Pemimpin Malaysia- Singapura Kesembilan,
di sini hari ini.

Lee berkata Singapura memahami Malaysia
memerlukan masa untuk mengkaji semula kos dan sebarang pilihan
alternatif, walaupun republik itu terus melihatnya sebagai projek yang
baik.

“Kami berharap untuk menerima cadangan daripada Malaysia
tidak lama lagi, sebagai usaha untuk bekerjasama dengan mereka dan
mencari jalan yang akan memberi manfaat kepada kedua-dua negara,”
katanya.

Menyentuh mengenai projek Sistem Transit Laju (RTS) Link
 Johor Bahru-Singapura, Mahathir berkata Malaysia masih mencari
alternatif yang berpatutan dan mampan, manakala Singapura bersedia untuk
 mempertimbangkan penggantungan projek itu.

Berhubung isu ini,
Lee, sekali lagi, berkata Singapura memahami kedudukan Malaysia dan ia
akan membangunkan perjanjian tambahan dengan segera.

Mengenai kesesakan lalu lintas di tambak yang menghubungkan Johor
Bahru dengan Singapura, Lee memetik Mahathir sebagai berkata RTS Link
tidak akan menyelesaikan masalah penunggang motosikal yang ingin
memasuki Singapura.

Beliau berkata Mahathir turut menegaskan
keperluan untuk meningkatkan kapasiti Kompleks Imigresen, Kastam dan
Kuarantin (CIQ) di kedua-dua pihak disebabkan jumlah orang yang
menyeberangi tambak semakin meningkat.

“Dengan itu, Singapura merancang untuk memperluaskan lagi CIQ kami,” katanya.

Semalam,
 Menteri Pengangkutan Anthony Loke Siew Fook berkata Malaysia dan
Singapura sedang berusaha ke arah merangka perjanjian tambahan baharu
mengenai projek RTS Link itu.

Loke berkata projek tersebut, yang  digantung selama enam bulan, akan melibatkan peguam negara dari  kedua-dua negara untuk menggubal perjanjian itu. – SINAR ONLINE


HADIAH KERETA BUAT IBU TUNGGAL, ANAK OKU BUTA

KUALA LUMPUR: Pendakwah bebas, Ebit Irawan Ibrahim Lew atau Ustaz Ebit Lew menghadiahkan sebuah kereta kepada seorang ibu tunggal yang mempunyai seorang anak orang kurang upaya (OKU) buta.

Azimah Rahim, 37, sebelum ini tular gambarnya di media sosial sedang bekerja sebagai penghantar makanan sambil mengendong anaknya, Nurainul Zahirah Rashidi, 6, dengan menaiki motosikal.

Ebit dalam hantaran di Facebook menghadiahkan Azimah sebuah kereta jenis Perodua Viva bagi memudahkannya untuk mencari rezeki.

“Sebak sayu hati bila ziarah akak ini tadi. Kuatnya seorang ibu demi membesarkan anak dengan kerja menghantar makanan dengan mengendong anaknya.

“Syukur pada Allah, 11 bulan lalu kami carikan rumah dan kami bayarkan sewa bulanan rumah akak ini dan anak kecilnya sehingga kini. Kami cuba bantu nak carikan pengasuh tetapi anak ini aktif dan tidak mahu orang lain. Beberapa pengasuh tak dapat menjaganya kerana dia perlu perhatian 24 jam oleh ibunya,” katanya.—AlHijrah Online


PRK: JOHOR ULANGI PERINGATAN LARANGAN BERPOLITIK DI MASJID DAN SURAU

BATU PAHAT: Kerajaan Johor hari ini mengulangi peringatan mengenai larangan mengadakan aktiviti politik dalam program pengimarahan masjid dan surau di negeri ini susulan Pilihan Raya Kecil Parlimen Pulai dan Dewan Undangan Negeri Simpang Jeram.

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata larangan berkenaan termasuk berucap dan menyampaikan sumbangan yang dilakukan oleh ahli politik di kedua-dua lokasi berkenaan.

Bagaimanapun, katanya hanya Menteri Besar Johor Datuk Onn Hafiz Ghazi dan Pengerusi Jawatankuasa Hal Ehwal Agama Islam dibenarkan berucap dan menyampaikan bantuan di dalam masjid dan surau.

“Mana-mana orang yang beragama Islam boleh melibatkan diri dalam program mengimarahkan masjid dan surau, namun tertakluk dengan garis panduan dengan tidak dibenarkan sama sekali menyampaikan ucapan, menyempurnakan perasmian atau pelancaran program serta menyampaikan ceramah, tazkirah atau seumpamanya kecuali mempunyai tauliah selain mematuhi etika pemakaian.

“Program yang dianjurkan bukanlah berbentuk politik, tidak mempunyai lambang, logo, bendera dan apa-apa simbol yang mengandungi politik kepartian. Turut dilarang menghina mana-mana kaum serta perlu menjaga batas pergaulan lelaki dan wanita,” katanya melalui satu kenyataan hari ini.

Jelas Mohd Fared lagi, mengenai agihan bantuan dan sumbangan pula ia merangkumi untuk kerja pembinaan dan baik pulih, sumbangan bekalan dan kebajikan ahli kariah masjid serta surau.

Beliau berkata acara yang melibatkan bantuan atau sumbangan seboleh mungkin diadakan di kawasan luar masjid dan surau seperti dewan serba guna, dataran dan padang.

“Sumbangan dan bantuan ini dibenarkan disalurkan ke dalam akaun masjid atau surau. Jika berbentuk barangan untuk kerja pembinaan atau baik pulih tidak dibenar meletakkan dan menggantung bendera, logo, sepanduk atau simbol politik termasuk pakaian ketika acara pengagihan.

“Orang perseorangan atau penganjur yang tidak patuh atau bersubahat boleh dikenakan tindakan undang-undang berdasarkan Seksyen 9 Enakmen Kesalahan Jenayah Syariah 1997, yang membawa hukuman denda tidak melebihi RM3,000 atau penjara tidak lebih dua tahun atau kedua-duanya jika sabit kesalahan,” katanya.

Menurutnya sebarang pelanggaran pada garis panduan itu hendaklah diadukan ke pejabat kadi daerah. –AlHijrah Online


Pengusaha industri halal digesa terima Industri 4.0

KUALA LUMPUR – Pemain industri halal digesa menerima pakai teknologi baharu Revolusi Industri Keempat (Industri 4.0) yang berpotensi memberi banyak manfaat kepada perkembangan sektor berkenaan.

Menteri di Jabatan Perdana Menteri Datuk Seri Dr Mujahid Yusof Rawa berkata antara teknologi yang boleh diterokai oleh pemain industri ialah Internet of Things, blockchain, teknologi nano, Data Raya dan teknologi mudah alih.

“Malah, aplikasi telefon mudah alih bagi isu-isu halal sudah menjadi perkara biasa sekarang sama ada membantu pelawat mencari tempat makan halal, masjid dan arah kiblat mahupun menyemak silang pengesahan sijil halal seperti aplikasi Verify Halal oleh Jakim,” katanya ketika berucap merasmikan Sidang Kemuncak Halal Global 2018 (GHaS 2019) di Pusat Pameran dan Dagangan Antarabangsa Malaysia (MITEC).

Lebih 40 negara menyertai GHaS 2019 yang yang bertemakan “Halal Connecting The World”. GHaS merupakan platform terbesar pemain industri halal dunia untuk berbincang, berkongsi pengetahuan serta membentuk rangkaian perniagaana dan meneroka peluang untuk meningkatkan lagi komuniti halal demi faedah masyarakat secara global.

Menurut Mujahid, impak revolusi itu termasuklah meningkatkan taraf hidup, memperkukuh keselamatan dan perlindungan serta menambah baik kapasiti sesebuah masyarakat itu secara ketara. Malah jelasnya, industri halal perlu memanfaatkan potensi itu dalam usaha untuk terus mencatatkan pertumbuhan di peringkat antarabangsa.

Sementara itu, beliau berkata sekurang-kurangnya 10,000 syarikat tempatan dan antarabangsa telah memperoleh sijil halal daripada Jabatan Kemajuan Islam Malaysia (Jakim) sehingga Mac lalu.

Untuk menggalakkan syarikat luar mendapatkan sijil halal, Jakim telah membuka peluang pensijilan antarabangsa dan turut mengiktiraf sebanyak 78 badan pensijilan dan logo halal luar negara dari 45 negara.

Mujahid turut berbangga dengan sambutan baik GHaS 2019 yang membuktikan industri halal mencatat momentum peningkatan di peringkat antarabangsa selain membuka peluang kepada semua pihak mengukuhkan hubungan dan rangkaian perniagaan antara agensi kerajaan serta pengiat industri.

“Kelebihan ini boleh diguna untuk mengukuhkan lagi pertumbuhan baik ekonomi masyarakat Islam di seluruh dunia dan saya berharap acara ini akan diteruskan pada masa depan dan menjadi acara tahunan negara,” katanya. – Sinar Harian


BARAH: ANJING PENGESAN “BLAKE” MILIK BOMBA TERPAKSA DITIDURKAN

PUTRAJAYA: Seekor Anjing Pengesan milik Jabatan Bomba dan Penyelamat Malaysia (JBPM) yang diberi nama Blake terpaksa ditidurkan susulan keadaan kesihatan yang merosot akibat barah limfoma yang dihidapinya.

JBPM dalam kenyataannya malam ini memaklumkan, Anjing Pengesan dari disiplin Cadaver itu telah didiagnosis menghidapi barah limfoma tahap empat pada 15 Ogos lalu.

Bagaimanapun, pada 14 September lalu, haiwan terlatih itu dimasukkan sekali lagi ke wad Anjing Kesayangan di Fakulti Veterinar, Universiti Putra Malaysia (UPM) selepas didapati hilang selera makan dan kelesuan.

“Sepanjang berada di wad untuk menjalani pemeriksaan kesihatan, anjing ini gagal memberi reaksi balas kepada ubat dan rawatan yang telah diberikan oleh pihak veterinar, malah barah limfoma yang dikesan pada anjing tersebut juga semakin agresif sehingga merebak ke seluruh badan dan semakin membesar.

“Pakar Veterinar, Dr. Nur Alimah Rahman dari Fakulti Veterinar, UPM, dan pihak JBPM bersetuju dengan keputusan untuk menidurkan Blake kerana kesihatannya yang merosot secara mendadak, tiada harapan dipulihkan serta mengelakkan anjing ini menderita dari kesakitan selain mengambil kira kebajikan anjing tersebut,” menurut kenyataan JBPM.

Blake telah banyak menyumbang kepada kejayaan operasi pencarian yang dijalankan oleh JBPM di seluruh negara antaranya mengesan mangsa lemas di Tol Batu 13, Lorong 16, Kampung Kenangan, Selangor; operasi mencari dan menyelamat (SAR) kepala air di Titi Hayun dekat Yan, Kedah dan operasi mengesan mangsa tertimbus di Kampung Temelong, Karak di Pahang.

“Kehilangan Blake sudah pastinya dirasai oleh seluruh warga JBPM dan khidmat bakti yang telah disumbangkan sepanjang enam tahun berkhidmat akan sentiasa dihargai dan dikenang. Selamat jalan Blake,” kongsi JBPM sebagai mengakhiri kenyataannya kepada media.

Anjing Pengesan Blake yang berusia tujuh tahun itu merupakan anjing baka English Springer Spaniel yang berasal dari United Kingdom dan merupakan perolehan JBPM pada tahun 2017. –AlHijrah Online


PELARIAN IDP YAMAN HIDUP DALAM KEADAAN DAIF, PERLUKAN BANTUAN LUAR

Konflik Yaman semakin parah dengan pelarian dalaman (IDP) di Yaman memerlukan bantuan untuk meneruskan kelangsungan hidup.

Tinjauan Misi Kemanusiaan Mercy Malaysia yang disertai wartawan, Syed Azwan Syed Ali, di Kem IDP Mushkofa dan Kem IDP Dar Saad di wilayah Aden mendapati kehidupan pelarian amat daif.

Ikuti laporan Berita AlHijrah siaran 2 Disember 2019. Sumbangan dana bagi menjayakan projek kemanusiaan Mercy Malaysia di Yaman boleh disalurkan ke akaun di bawah. — AlHijrah Online


TANGGAL PAKAIAN: JAWI SUDAH AMBIL TINDAKAN

KUALA LUMPUR: Isu video tular seorang wanita didakwa mempersenda dan menghina kesucian agama Islam dengan menanggal pakaian di khalayak ramai sudah dalam tindakan Jabatan Agama Islam Wilayah Persekutuan (JAWI).

Menteri di Jabatan Perdana Menteri (Hal Ehwal Agama) Datuk Idris Ahmad dalam kenyataan media hari ini berkata, beliau telah meminta pihak JAWI supaya mengambil tindakan undang-undang sedia ada dengan kadar segera.

“Jabatan Perdana Menteri (Hal Ehwal Agama) tidak akan berkompromi dengan sebarang perbuatan yang menghina kesucian agama Islam ,” katanya menerusi catatan di Facebook.

Beliau turut memetik sebuah hadis riwayat Imam Al Bukhari bermaksud “Jika engkau tidak merasa malu, maka buatla sesuka mu”.

Dalam pada itu, Idris turut meminta Suruhanjaya Komunikasi dan Multimedia Malaysia (SKMM) untuk mengambil tindakan.

Sementara itu Pengarah JAWI, Datuk Mohd Ajib Ismail berkata, siasatan awal telah dilaksanakan oleh Bahagian Penguatkuasaan JAWI.

Ujarnya sabit kesalahan boleh dikenakan tindakan di bawah Akta 559 Akta Kesalahan Jenayah Syariah (Wilayah-Wilayah Persekutuan) 1997, Seksyen 7 iaitu menghina, atau menyebabkan dipandang hina, dan lain-lain agama Islam dengan denda tidak melebihi tiga ribu ringgit atau dipenjarakan selama tempoh tidak melebihi dua tahun atau kedua-duanya.

“JAWI sama sekali tidak akan berkompromi dengan sebarang perbuatan yang bertujuan menghina dan mencemarkan imej serta kesucian Islam khususnya yang berlaku di Wilayah-Wilayah Persekutuan lebih-lebih lagi menjelang ketibaan Hari Raya Aidiladha yang mulia,” katanya dalam kenyataan hari ini.

Sebelum ini tular video seorang wanita yang mendakwa dirinya menghafal 15 juzuk al-quran menanggalkan baju kurung dan tudung di khalayak ramai.

Kejadian dipercayai berlaku di sebuah kelab sekitar Taman Tun Dr Ismail.  — AlHijrah Online


KANAK-KANAK TIGA TAHUN HILANG SEMASA MAJLIS HARI RAYA

KUANTAN: Seorang kanak-kanak perempuan berusia tiga tahun empat bulan didakwa hilang semasa berada di majlis hari raya anjuran keluarganya di rumah rakit di Bukit Rangin di sini, malam tadi.

Ketua Polis Daerah Kuantan ACP Wan Mohd Zahari Wan Busu berkata Siti Nur Athhiyya Soffea Mohamad Sukri dilaporkan kali terakhir dilihat bapanya pada 11.15 malam.

Siti Nur Athhiyya Soffea yang merupakan anak tunggal memakai baju kurung berwarna merah di majlis itu.

“Bapanya mendakwa telah bertanya mengenai anaknya kepada semua tetamu yang hadir, namun tiada yang mengaku melihat kanak-kanak itu menyebabkan bapanya membuat laporan polis,” katanya dalam kenyataan hari ini.

Wan Mohd Zahari berkata usaha mencari Siti Nur Athhiyya Soffea giat dijalankan dan setakat ini, kes diklasifikasikan sebagai orang hilang dengan siasatan dijalankan mengikut semua kemungkinan.

Sementara itu, Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata pihaknya mengaktifkan operasi mencari dan menyelamat (SAR) di sungai dan sekitar tebing berhampiran rumah rakit itu pada 3.23 pagi tadi.

SAR diaktifkan dengan mengambil kira kemungkinan kanak-kanak itu terjatuh dari dua rumah rakit kepunyaan bapanya, yang mempunyai jambatan kayu di bahagian tengah untuk menghubungkan kedua-dua rumah tersebut. – AlHijrah Online


MT UMNO PUTUSKAN SOKONG KERAJAAN PERPADUAN BUKAN DITERAJUI PN

KUALA LUMPUR: UMNO menyokong untuk menyertai Kerajaan Perpaduan seperti yang dizahirkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, namun bukan yang diterajui oleh Perikatan Nasional (PN).

Setiausaha Agung UMNO Datuk Seri Ahmad Maslan dalam kenyataannya berkata ia diputuskan dalam Mesyuarat Khas Majlis Tertinggi (MT) UMNO yang dipengerusikan oleh Datuk Seri Dr Ahmad Zahid Hamidi yang juga Presiden UMNO.

“MT sebulat suara memutuskan untuk menyokong dan menjunjung titah Ke Bawah Duli Yang Maha Mulia Seri Paduka Baginda Yang Di-Pertuan Agong supaya  Barisan Nasional mengambil bahagian dalam Kerajaan Perpaduan …bagi memastikan sebuah kerajaan yang stabil dan makmur dapat dibentuk,” katanya dalam kenyataan yang dikeluarkan selepas mesyuarat lebih tiga jam di Menara Dato Onn di sini malam tadi.

Katanya namun kerajaan itu bukanlah yang diterajui oleh PN.

Beliau berkata MT juga bersetuju semua wakil-wakil parti yang memenangi kerusi Parlimen pada Pilihan Raya Umum Ke-15 mematuhi dan menerima sebarang bentuk Kerajaan Perpaduan atau lain-lain bentuk kerajaan yang bakal dimasyhurkan oleh Seri Paduka Baginda.

Menurut Ahmad,  mesyuarat MT UMNO turut memperkukuhkan sokongan terhadap Ahmad Zahid untuk terus kekal menerajui sebagai Pengerusi BN dan sebulat suara menyokong beliau sebagai Presiden UMNO.

MT telah mengambil maklum dan memperhalusi segala butiran kedua-dua perbincangan yang telah dijalankan oleh Jawatankuasa Perundingan BN dengan Pakatan Harapan (PH) dan PN, katanya.

Beliau turut memaklumkan Perhimpunan Agung UMNO  2022 akan diadakan dari 21 hingga 24 Dis.

Pada PRU-15 baru-baru ini BN hanya memenangi 30 kerusi Parlimen, pencapaian terburuk dalam sejarah, manakala PH menang 82 kerusi, Perikatan Nasional (73), Gabungan Parti Sarawak (23), Gabungan Rakyat Sabah (enam), Parti Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.

Keputusan PRU-15 menyaksikan tidak ada parti mahupun blok parti politik yang berjaya mendapat majoriti sekali gus menyebabkan Parlimen tergantung.

Majlis Raja-Raja akan bermesyuarat hari ini bagi membincangkan pembentukan kerajaan baharu.–AlHijrah Online


“BAPA PERGI DULU, NANTI EBIT SAMPAI”

KUALA LUMPUR: Bapa kepada pendakwah terkenal, Ebit Lew menghembuskan nafas terakhir hari ini, di sebuah hospital swasta di Kuala Lumpur.

Sebelum ini, bapanya dilaporkan telah menghidapi penyakit kanser perut pada peringkat terakhir.

“Innalillahi wa inna ilaihi rajiun, bapa saya yang tercinta baru sahaja meninggal dunia.

“Beratnya rasa ujian ini, i love you bapak, bapak pergi dulu, nanti Ebit sampai. Ya Allah ampunilah bapa. Sayangilah beliau, rahmatilah beliau, hadiahkan syurga Firdaus untuk beliau.

“Ya Allah temukanlah bapa dengan mak dekat sana. Letakkanlah mereka bersama. Ya Allah, inilah ayahku yang sangat baik. Terima kasih pinjamkan dirinya untukku,” dalam hantarannya.

Ebit turut memohon orang ramai agar dapat sedekahkan Al-Fatihah serta mendoakan buat jenazah ayahnya.

Jenazah bapa Ebit Lew akan diuruskan di Masjid Bandar Baru Ampang kemudian dibawa pulang ke Muadzam Shah, Pahang.—AlHijrah Online


ROMBAKAN KABINET HAK MUTLAK, BUDI BICARA PERDANA MENTERI – AHMAD ZAHID

PUTRAJAYA: Sebarang rombakan Kabinet di bawah Kerajaan Perpaduan adalah hak mutlak dan berdasarkan budi bicara perdana menteri, kata Timbalan Perdana Menteri Datuk Seri Dr Ahmad Zahid Hamidi.

“Lazimnya tiada seorang perdana menteri berbincang dalam (mesyuarat) Kabinet untuk melakukan rombakan,” katanya ketika ditemui selepas merasmikan Majlis Kemuncak Minggu Latihan Kebangsaan (NTW) 2023 di sini hari ini.

Beliau berkata demikian ketika diminta mengulas desas-desus yang tersebar mengenai kemungkinan Perdana Menteri Datuk Seri Anwar Ibrahim akan merombak barisan Jemaah Menteri selepas Pilihan Raya Negeri (PRN).

Enam negeri yang akan mengadakan PRN tahun ini adalah Kelantan, Terengganu, Kedah, Selangor, Negeri Sembilan dan Pulau Pinang.

Sementara itu semasa dirujuk mengenai prestasi jemaah menteri ketika ini, Ahmad Zahid berkata pada pandangannya semua menteri telah melaksanakan tugas dengan baik.–AlHijrah Online


TANGGUH HAJI: PENGUSAHA BARANGAN HAJI DAN UMRAH REDA, ANGGAP TIADA REZEKI

KUALA LUMPUR: Keputusan kerajaan menangguhkan ibadat haji bagi musim 1441H bukan sahaja memberi khabar duka buat bakal jemaah, malah pengusaha jualan barangan haji dan umrah juga terkesan dengan pengumuman itu.

Pengumuman tersebut semestinya memberi impak besar kepada hasil pendapatan mereka yang sedia ada merudum sejak pelaksanaan Perintah Kawalan Pergerakan (PKP).

Menurut pengusaha jualan barangan haji dan umrah yang ditemui Berita Alhijrah, Noraini Mustafa, apa yang mampu dilakukannya ketika ini adalah berdoa agar keadaan segera pulih seperti sedia kala.

“Kalau nak cerita dari segi perniagaan memang terjejas teruk. Jualan menurun kira-kira 70 peratus daripada sebelum ini.

“Tapi tidak apa, saya fikir ada hikmah di sebalik apa yang berlaku dan saya sentiasa berdoa semoga ada sinar di kemudian hari,” kata Noraini.

Katanya bagi mengharungi saat getir ketika ini, dia mengambil inisiatif menjual produknya secara atas talian dengan menawarkan barangan seperti telekung, dan jubah.

Semalam, Menteri di Jabatan Perdana Menteri Hal Ehwal Agama Senator Datuk Dr Zulkifli Mohamad Al-Bakri mengumumkan ibadah haji untuk musim 1441H ditangguhkan ke tahun hadapan.

Selain Malaysia, antara negara-negara lain yang turut menangguhkan penghantaran jemaah haji mereka adalah Indonesia, Singapura, Kemboja, Thailand dan Brunei. — AlHijrah Online / Zamir Akmal Zambri


KPM TELITI FAKTOR KETIDAKHADIRAN PELAJAR DUDUKI SPM – FADHLINA

ALOR SETAR: Kementerian Pendidikan (KPM) sedang meneliti faktor-faktor yang menyumbang kepada ketidakhadiran pelajar untuk menduduki peperiksaan Sijil Pelajaran Malaysia (SPM).

Menteri Pendidikan Fadhlina Sidek berkata penelitian itu perlu dilakukan bagi membolehkan kementerian membuat intervensi yang sewajarnya untuk memastikan kehadiran pelajar lebih baik pada tahun-tahun akan datang.

“Saya fikir ada banyak faktor dan ia pastilah faktor yang mendesak sehingga mereka tidak boleh hadir untuk mengambil peperiksaan. Jadi, ia perlukan penelitian dan bagi masa untuk teliti, kita akan buat intervensi sewajarnya.

“Bagi menentukan perkara itu membimbangkan atau tidak, ia bergantung kepada apa yang dapat selepas kita teliti nanti…sebab calon kita ini pelbagai ada calon bukan sahaja bawah sekolah KPM, ada juga calon persendirian dan sebagainya jadi perlu pecahan yang lebih teliti,” katanya selepas melawat Sekolah Menengah Jenis Kebangsaan (SMKJ) Keat Hwa di sini, hari ini.

Beliau berkata demikian ketika mengulas laporan sebuah ahbar tempatan hari ini yang menyatakan sejumlah 14,858 atau 3.8 peratus daripada 388,832 calon baharu SPM 2022 dan mendaftar kali pertama sekurang-kurangnya enam mata pelajaran, tidak hadir menduduki peperiksaan berkenaan.

Berdasarkan analisis KPM, calon yang tidak hadir peperiksaan tahun lepas bertambah berbanding calon SPM 2021 yang merekodkan 10.681 atau 2.7 peratus calon tidak hadir daripada keseluruhan 392,837 calon yang berdaftar.

Sementara itu Fadhlina berkata jumlah calon yang memperoleh sijil SPM juga lebih baik iaitu lebih 90 peratus berbanding sebelum ini dengan lebih 80 peratus sahaja, dan tumpuan KPM adalah untuk meningkatkan lagi peratusan calon yang mendapat sijil.

Semasa dirujuk mengenai cadangan untuk penambahbaikan silibus subjek Sejarah yang melibatkan Kedah dan Pulau Pinang pula, beliau berkata ia tidak akan dilakukan buat masa ini kerana setiap silibus subjek mempunyai kitarannya sendiri.

“Kurikulum ini dipantau oleh pakar-pakar dan murid-murid pun ada kitarannya… jadi setakat ini kita kekal seperti sedia ada sehinggalah kitaran itu habis dan akan lihat dari segi keperluan untuk semua, bukan Sejarah sahaja tapi semua subjek,” katanya. –AlHijrah Online


TEMUJANJI HOSPITAL TIDAK LAGI PERLU SURAT KEBENARAN POLIS

KUALA LUMPUR: Individu yang perlu melakukan perjalanan rentas daerah atau negeri bagi tujuan temujanji atau rawatan di hospital tidak lagi perlu memohon surat kebenaran pergerakan daripada pihak polis.

Menteri Kanan (Keselamatan) Datuk Seri Ismail Sabri Yaakob berkata, pesakit hanya perlu mengemukakan kad temujanji jika diperiksa polis.

“Sebelum ini, kerajaan telah menerima rungutan daripada orang ramai mengenai perlunya mendapat surat kebenaran polis bagi urusan mendapatkan rawatan atau temu janji di hospital atau klinik.

“Ini telah menyukarkan mereka terutama pesakit yang memerlukan rawatan berjadual seperti kanser dan buah pinggang,” katanya dalam kenyataan media hari ini.

Dalam pada itu, Ismail Sabri berkata sejak akhir-akhir ini, kesalahan gagal merekod butiran diri atau daftar masuk premis terus mendahului senarai berbanding kesalahan lain.

Perkara itu katanya menunjukkan masih ada di kalangan kita bersikap sambil lewa sedang COVID-19 kini sudah berada dalam komuniti.

Kegagalan pematuhan prosedur operasi standard (SOP) itu katanya bukan sahaja menyukarkan pihak berkuasa mengesan sesuatu kes sebaliknya akan mendatang masalah kepada orang lain. — AlHijrah Online


IMAM NAFI TUDUHAN SEKSUAL TERHADAP ADIK IPAR

AYER KEROH: Seorang imam dihadapkan ke ke Mahkamah Sesyen Ayer Keroh hari ini atas 12 pertuduhan seksual terhadap adik iparnya yang kini berusia 14 tahun sejak lima tahun lalu.

Tertuduh yang berusia 40 tahun bagaimanapun mengaku tidak bersalah sejurus semua pertuduhan dibacakan secara berasingan di hadapan Hakim Sabri Ismail dan Nariman Badruddin.

Mengikut enam pertuduhan di bawah Seksyen 376 (2) Kanun Keseksaan, tertuduh didakwa merogol seorang kanak-kanak perempuan sejak berusia sembilan tahun dua bulan sehingga 13 tahun 11 bulan.

Bagi kesalahan itu, tertuduh berdepan hukuman penjara antara 10 hingga 30 tahun serta sebatan, jika sabit kesalahan.

Manakala bagi empat pertuduhan mengikut Seksyen 14(a) Akta Kesalahan Seksual Terhadap Kanak- Kanak 2017, bapa empat anak itu boleh dipenjara sehingga 20 tahun dan sebatan selepas didakwa melakukan amang seksual fizikal terhadap mangsa.

Tertuduh turut didakwa atas dua lagi pertuduhan melakukan persetubuhan yang bertentangan dengan aturan tabii tanpa persetujuan kanak-kanak itu dan didakwa mengikut Seksyen 377C Kanun Keseksaan yang memperuntukkan hukuman penjara lima tahun hingga 20 tahun dan sebatan.

Kesemua kesalahan itu dilakukan antara September 2017 sehingga Jun 2022 lalu di dua lokasi berasingan iaitu di sebuah rumah di Taman Seri Kerayong dan di Jalan Simpang Badak, Jasin.

Terdahulu, pendakwaan yang dikendalikan Timbalan Pendakwa Raya Muhammad Nazrin Ali Rahim dan Anis Najwa Nazari dalam dua prosiding berasingan memohon mahkamah tidak memberikan sebarang jaminan terhadap tertuduh dengan mengambil kira kesalahan dilakukan adalah serius.

Bagaimanapun sekiranya mahkamah ingin menggunakan budi bicara, mereka mencadangkan jaminan RM120,000 bagi kesemua 12 pertuduhan selain syarat tambahan tertuduh tidak boleh mendekati mangsa dan keluarganya sehingga kes selesai.

Tertuduh yang diwakili peguam Andrew Lourdes bagaimanapun merayu jumlah berkenaan dikurangkan dengan alasan anak guamnya mempunyai empat anak berusia antara 3 hingga 16 tahun yang masih bersekolah selain hanya berpendapatan RM1,500 sebulan sebagai penjawat awam.

Selepas mendengar hujahan kedua-dua pihak, mahkamah kemudian menetapkan jaminan RM79,000 bagi kesemua pertuduhan dan menetapkan 6 Oktober ini untuk tarikh sebutan semula kes. – AlHijrah Online


TIADA PENGUMUMAN KES HARIAN COVID-19 UNTUK ELAK ‘FEAR FACTOR’

KUALA LUMPUR: Kementerian Kesihatan (KKM) tidak lagi akan mengumumkan bilangan kes harian COVID-19, bermula esok 18 Februari 2022.

Menteri Kesihatan Khairy Jamaluddin Abu Bakar berkata, bilangan kes harian akan diumumkan pada pukul 10 pagi keesokan harinya bersama data untuk kategori lain seperti penggunaan katil, bilangan pesakit dalam rawatan rapi (ICU), dan bilangan pesakit yang memerlukan bantuan pernafasan.

Jelasnya, langkah tersebut bagi mengurangkan ‘fear factor’ atau faktor kebimbangan terhadap jumlah kes COVID-19 harian setiap hari.

“Ini supaya kita boleh melihat data kes harian bersama-sama data lain untuk gambaran COVID-19 yang lebih jelas.

“Ini merupakan perubahan budaya dan tingkah laku bagi kita, tidak perlu tunggu jam 3 petang untuk Ketua Pengarah Kesihatan Tan Sri Dr Noor Hisham umumkan kes harian,” katanya dalam sidang media, hari ini.

Ujar Khairy, perincian matrik dan data dapat membantu rakyat memahami keadaan sebenar mengenai situasi COVID-19.—AlHijrah Online


WARGA EMAS MAUT DIHEMPAP LANTAI SIMEN KONKRIT

KLANG: Seorang lelaki warga emas meninggal dunia selepas dihempap lantai simen konkrit yang runtuh, dalam kejadian di Jalan Bahagia, Bukit Kapar, di sini petang tadi.

Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Selangor Ahmad Mukhlis Mukhtar berkata, kejadian melibatkan mangsa berusia 73 tahun itu berlaku sekitar jam 7.27 tadi.

“Mangsa dilaporkan tidak sedarkan diri akibaf ditimpa lantai simen konkrit yang runtuh.

“Mangsa dibawa keluar oleh bomba namun mangsa disahkan meninggal dunia oleh pegawai Kementerian Kesihatan (KKM),” katanya dalam satu kenyataan hari ini.–AlHijrah Online


RIDER FOODPANDA MAUT REMPUH LORI

KUALA LUMPUR: Seorang penghantar makanan bermotosikal maut selepas terlibat kemalangan dengan sebuah lori di Jalan Duta menghala Pusat Bandaraya, kira-kira jam 1.30 petang tadi.

Menurut laporan polis, mangsa yang menaiki motor itu sedang membawa tempahan makanan sebelum merempuh belakang sebuah lori angkut.

Akibat rempuhan yang kuat, mangsa cedera parah di bahagian kepala dan meninggal dunia di lokasi kejadian tersebut.

Mangsa yang dikenali Ahmad Zaidi Ahmad Zamri berusia 24 tahun dan berasal dari Seksyen 20, Shah Alam itu telah dihantar ke Hospital Kuala Lumpur untuk dibedah siasat.—AlHijrah Online


SULTAN SELANGOR SERU KKM LIHAT KEPERLUAN FASILITI KESIHATAN SECARA MENYELURUH

TANJONG KARANG: Sultan Selangor Sultan Sharafuddin Idris Shah menitahkan agar Kementerian Kesihatan (KKM) melihat keperluan fasiliti kesihatan di negeri berkenaan secara menyeluruh khususnya di hospital.

Sultan Selangor bertitah dengan jumlah penduduk negeri itu yang kini melebihi tujuh juta orang dan merupakan paling ramai di Malaysia, ia semestinya memerlukan fasiliti kesihatan yang banyak di merata tempat serta mempunyai kemudahan peralatan terkini.

“Beta berkenan supaya perkhidmatan kesihatan yang diberikan di hospital perlulah mempunyai sistem pengurusan yang baik dan dikelolakan dengan cekap, supaya ia dapat menambah kapasiti perkhidmatan kesihatan di Selangor.

“Perkara ini juga menjurus kepada penyelenggaraan hospital supaya peralatan dan infrastruktur sentiasa dalam keadaan baik untuk memberikan perkhidmatan berkualiti tinggi kepada rakyat,” titah baginda sempena perasmian Hospital Tanjong Karang, di sini hari ini.

Turut berangkat Tengku Permaisuri Selangor Tengku Permaisuri Norashikin.

Sultan Sharafuddin menzahirkan rasa gembira dan bersyukur dengan siap terbinanya Hospital Tanjong Karang baharu itu yang telah memulakan operasinya pada 10 Okt 2022.

“Dengan adanya hospital ini, dapatlah penduduk di sekitar kawasan ini menerima kemudahan dan akses kepada perkhidmatan perubatan yang lebih baik dan berkesan. Harapan beta, ia dapat meredakan beban rakyat, khususnya di daerah Kuala Selangor,” titah baginda.

Sultan Selangor bertitah dalam mendepani pelbagai karenah dan keperluan pesakit serta keluarga yang kadang kala mencabar kesabaran, baginda menyeru agar petugas hospital dan institusi kesihatan lebih bertoleransi dalam memberikan perkhidmatan kesihatan.

Baginda turut menyeru penduduk Selangor untuk mendapatkan vaksin dos penggalak pertama dan kedua bagi perlindungan optimum daripada COVID-19 susulan pergerakan fizikal rakyat yang semakin banyak dalam fasa endemik.

Selain itu, baginda juga menyeru rakyat semua untuk tidak mengasing atau meletakkan stigma kepada mereka yang mengalami masalah kesihatan mental seperti kemurungan dan keresahan melampau.

“Beta turut menyeru individu yang mengalami masalah kesihatan mental untuk merujuk kepada pakar perubatan bagi mendapatkan rawatan sewajarnya,” titah baginda. –AlHijrah Online


LELAKI TERTEKAN MENINGGAL DUNIA SELEPAS TUMBUK CERMIN MASJID

JOHOR BAHRU: Seorang lelaki ditemui meninggal dunia akibat kecederaan pada pergelangan tangan dan kaki kanan, di rumah sewanya di Taman Scientex, pagi Ahad lepas.

Ketua Polis Daerah Seri Alam Supt. Mohd Sohaimi Ishak berkata, pihaknya menerima makluman mengenai mangsa pada jam 7.35 pagi.

Katanya, siasatan awal mendapati lelaki yang berusia 28 tahun itu dipercayai mengamuk di Masjid Taman Scientex yang berdekatan dengan rumahnya, pada malam sebelum kejadian.

“Mangsa bertindak sedemikian selepas mendapati pintu masjid tersebut ditutup selepas waktu Isyak.

“Mangsa bertindak menumbuk pintu cermin hadapan masjid itu hingga pecah hingga menyebabkan tangannya berlumuran darah. Di lantai masjid terdapat kesan tompokan darah.

“Semakan kamera litar tertutup (CCTV) mendapati lelaki itu menumbuk sebanyak dua kali pintu cermin itu sehingga pecah,” katanya.

Mohd Sohaimi berkata, berdasarkan siasatan awal, kakak mangsa memberitahu bahawa adiknya yang bekerja sebagai jurutera kimia sebuah syarikat, dalam keadaan tertekan kerana tidak dapat melawat keluarga di Kuala Berang, Terengganu, sejak kira-kira enam bulan.

Mayat mangsa telah dirujuk ke Hospital Sultan Ismail bagi proses bedah siasat.

“Hasil bedah siasat mendapati sebab kematian adalah luka parah di pergelangan tangan kanan saluran darah alteri, dan urat tendon terputus akibat tumbukan pintu cermin kaca dan kes diklasifikasi sebagai kes mati mengejut,” katanya.—AlHijrah Online


KELANTAN BEBAS INFLUENZA A

RANTAU PANJANG: Jabatan Kesihatan Negeri Kelantan mengesahkan negeri ini bebas daripada serangan wabak influenza A.

Pengarah Kesihatan negeri, Datuk Dr Zaini Hussin berkata, setakat ini pihaknya masih belum menerima sebarang kes melibatkan wabak berkenaan.

“Bagaimanapun, kita sentiasa menjalankan pemantauan dan pemeriksaan rapi dalam mengesan wabak tersebut,” katanya kepada pemberita semasa mengadakan lawatan di Kompleks Imigresen, Kastam, Kuarantin dan Keselamatan (ICQS) Rantau Panjang.

Katanya, orang ramai turut dinasihatkan segera mendapatkan rawatan sekiranya mengalami demam luar biasa.

Sementara itu, Dr Zaini berkata, Jabatan Kesihatan Negeri Kelantan akan bekerjasama dengan kerajaan Thailand untuk menangani wabak tersebut terutama mereka yang keluar masuk di pintu sempadan kedua-dua negara.

Terdahulu dalam program tersebut, Dr Zaini turut memeriksa suhu badan salah seorang warga Thailand yang memasuki negara ini, di ICQS Rantau Panjang dengan menggunakan therma scanner dan mengagihkan risalah mengenai influenza kepada orang ramai. — SINAR HARIAN


“HUKUMAN PENJARA PELUANG PERTAMA UNTUK SAYA BERUBAH”

KUALA LUMPUR: “Orang kata apabila kita dimasukkan ke penjara, ia peluang kedua untuk kita berubah namun sebenarnya bagi saya ia adalah peluang pertama,” kata Af (bukan nama sebenar), 44, mengenai hukuman penjara yang sedang dihadapinya.

Af mengakui saat melangkah masuk ke Penjara Kajang enam tahun lepas merupakan peluang keemasan diberikan Allah SWT kepadanya untuk berubah menjadi seorang muslim yang taat dan patuh kepada ajaran Islam setelah lalai dan leka dengan kenikmatan dunia selama ini.

“Perasaan saya pada hari pertama menjejakkan kaki di penjara ini seperti berada di satu tempat asing…itu adalah kali pertama saya masuk ke dalam penjara…hanya Allah SWT sahaja tahu perasaan saya pada ketika itu.

“Apabila berada di sini, saya berasa betapa dunia ini sebenarnya terlalu kecil, dunia ini hanyalah tempat untuk kita sandarkan pengharapan dan penyerahan kepada yang Maha Agung,” katanya ketika diwawancara dalam dokumentari terbitan Bernama TV bertajuk ‘Kami Juga Ada Perasaan’.

Af didapati bersalah di bawah Seksyen 304 Kanun Keseksaan (Akta 574) kerana menyebabkan kematian tanpa niat.

Bagaimanapun, dia keberatan berkongsi mengenai kesalahan dilakukannya sehingga dihukum penjara 10 tahun.

“Biarlah ia menjadi sejarah dalam kehidupan dan pengajaran untuk diri saya sendiri. Bukan saya tidak mahu berkongsi, tetapi biarlah ia menjadi sebagai iktibar kepada diri sendiri, ia merupakan suatu benda yang aib, baik saya merahsiakannya,” katanya.

Berkongsi rutin hariannya di dalam penjara, Af berkata rutin hidupnya berubah 360 darjah berbanding semasa masih bebas dengan kehidupannya terarah kepada hal duniawi semata-mata.

“Rutin harian saya bermula seawal tiga pagi, dimulakan dengan solat sunat Tahajud dan solat sunat Witir dan seterusnya tadarus al-Quran sehingga masuk waktu solat fardu Subuh. Selepas itu saya akan teruskan dengan program pihak penjara,” katanya.

Mengenai perkara ingin dilakukannya sebaik keluar dari penjara nanti, Af berkata dia ingin menunaikan ibadah umrah.

“Saya ingin memohon kemaafan di rumah Allah. Saya mohon Allah SWT memberi saya petunjuk terbaik sebelum saya melangkah ke hadapan meneruskan kehidupan,” katanya yang masih mempunyai baki hukuman dua tahun.

Af berkata jika diizinkan Allah SWT, dia ingin membetulkan keadaan dan melakukan yang terbaik buat isteri tercinta, anak-anak serta kedua ibu bapanya.

“Hanya Allah SWT sahaja tahu apa yang tersurat dan tersirat di hati saya. Insya-Allah saya akan buktikan bahawa saya antara yang terbaik,” tegasnya.

Terdapat kira-kira 70,000 banduan ditempatkan di 40 penjara dan 10 penjara satelit di seluruh negara.–AlHijrah Online


TERLALU AWAL UNTUK NILAI MRT LALUAN PUTRAJAYA ATASI KESESAKAN TRAFIK WAKTU PUNCAK

SEPANG: Masih terlalu awal untuk menilai keberkesanan perkhidmatan Transit Aliran Massa (MRT) laluan Putrajaya dalam mengurangkan isu kesesakan jalan raya, kata Menteri Pengangkutan Anthony Loke.

Ini kerana kesesakan pada waktu puncak masih kritikal termasuklah di Lebuhraya MEX, Lebuhraya Persekutuan, Lebuhraya Kuala Lumpur-Sungai Besi terutama pada waktu pagi dan petang, katanya

“Keadaan kesesakan waktu puncak terutama ketika Ramadan ini agak kritikal…namun ia masih terlalu awal untuk melihat keberkesanan laluan MRT ini bagi mengurangkan kesesakan jalan raya,” katanya.

MRT laluan Putrajaya dilancarkan Perdana Menteri Datuk Seri Anwar Ibrahim dan mula beroperasi sepenuhnya pada 16 Mac lepas.

Bercakap dalam sidang media selepas melancarkan Program Tenaga Diperbaharui Express Rail Link Sdn Bhd (ERL) di Kompleks ERL Salak Tinggi di sini hari ini, Loke berkata pihaknya menyasarkan laluan Putrajaya itu digunakan 200,000 penumpang setiap hari berbanding kira-kira 80,000 pada masa ini.

Menurutnya, jumlah penumpang yang direkodkan dalam tempoh dua minggu pertama ketika beroperasi secara percuma adalah sebanyak 100,000 setiap hari.

“Memang perkara biasa sebab kalau percuma memang ramai orang akan guna namun kita melihat trend jumlah penumpang menggunakan pengangkutan awam itu sekarang terus meningkat.”

“Kita akan ambil sedikit masa untuk tingkatkan jumlah penumpang, memang dalam semua perkhidmatan rel ini adalah perkara biasa yang mana masa diperlukan,” katanya.

Sementara itu,  Loke berkata inisiatif program tenaga diperbaharui bakal diperluaskan ke stesen-stesen pengangkutan awam di seluruh negara terutamanya bagi sektor pengangkutan rel.

“Dasar ini akan diperluaskan kepada operator seperti Prasarana, Keretapi Tanah Melayu Bhd (KTMB) dan pada masa depan kita rancang untuk pasang pada stesen MRT dan LRT untuk di sekitar Lembah Kelang,” katanya.

Program tenaga diperbaharui  ERL fasa pertama melibatkan pemasangan panel solar di atas bumbung stesen Bandar Tasik Selatan dan stesen Salak Tinggi yang telah berfungsi sepenuhnya sejak tahun lepas, serta yang terbaharu di Depoh ERL Salak Tinggi.—AlHijrah Online


GEROBOK REZEKI MASJID DISERBU

KUALA LUMPUR: Gerobok Rezeki Masjid al-Akram, Datuk Keramat, Kuala Lumpur diserbu orang ramai yang ingin mendapatkan barangan keperluan.

Berdasarkan video yang dikongsi Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri, kelihatan orang ramai beratur menunggu giliran untuk mengambil barangan asas seperti beras, gula dan minyak masak secara percuma yang disediakan di Gerobok Rezeki masjid terbabit.

“Tahniah kepada Jabatan Agama Islam Wilayah Persekutuan (JAWI), Majlis Agama Islam Wilayah Persekutuan (MAIWP) dan pembayar zakat,” kata Zulkifli.

‘Gerobok Rezeki’ diwujudkan bagi membantu mereka yang tidak berkemampuan dan terputus bekalan asas.

Selain ‘Gerobok Rezeki’ masjid dan surau di Wilayah Persekutuan Kuala Lumpur, Putrajaya dan Labuan turut melaksanakan inisiatif Dapur It’am yang menyediakan juadah makan tengah hari secara percuma.

Senarai lokasi masjid dan surau yang terlibat dengan inisiatif ‘Gerobok Rezeki’ dan Dapur It’am boleh dilihat dalam ciapan di bawah.

— AlHijrah Online


TRELER FILEM ‘PULAU’ BEZA DARIPADA BAHAN PENAPISAN

PUTRAJAYA: Lembaga Penapis Filem (LPF) mendapati terdapat perbezaan antara kandungan treler filem ‘Pulau’ yang dikongsikan di media sosial dengan kandungan yang dikemukakan untuk penapisan.

Mengambil maklum isu berbangkit setelah promosi filem itu dibuat melalui perkongsian poster dan sedutan treler filem menerusi media sosial, LPF dalam satu kenyataan hari ini juga memaklumkan bahawa kandungan treler yang ditayang secara dalam talian adalah di luar bidang kuasa LPF.

LPF yang terletak dibawah Kementerian Dalam Negeri (KDN) melaksanakan tugas berdasarkan Akta Penapisan Filem 2002 [Akta 620] yang menetapkan fungsi penapisan filem dan bahan publisiti filem yang disiarkan, dipamerkan, disebarkan, ditayangkan, diedarkan atau dipancarkan secara fizikal (konvensional) kepada masyarakat umum di Malaysia, kecuali melalui Internet, katanya.

LPF berkata ia akan meneliti dan memberikan perhatian khusus berpandukan kepada Garis Panduan Penapisan Filem (GPPF) KDN 2010 yang merangkumi aspek-aspek seperti keselamatan dan ketenteraman awam; keagamaan; sosiobudaya; serta ketertiban dan ketatasusilaan; sebelum mengeluarkan sesuatu keputusan ke atas penapisan kandungan dan bahan publisiti filem.

“LPF sentiasa peka dengan tatasusila serta sosiobudaya masyarakat Malaysia dan melaksanakan penapisan filem sebagaimana yang ditetapkan dalam garis panduan,” katanya.

LPF berkata filem Pulau adalah merupakan sebuah filem seram dan bukan filem porno seperti yang digembar-gemburkan.

Filem Pulau yang bakal ditayangkan pada Mac depan dikecam terutamanya di media sosial oleh warganet yang mempertikaikan kelulusan karya tersebut kerana didakwa mengandungi adegan panas dan lucah.

Semalam, Menteri Komunikasi dan Digital Fahmi Fadzil turut berpandangan treler filem Pulau tidak sesuai untuk ditayangkan.–AlHijrah Online


LIMA SUSPEK DISIASAT TULARKAN BERITA PALSU COVID-19

KUALA LUMPUR: Suruhanjaya Komunikasi dan Multimedia Malaysia (SKMM) dengan kerjasama Polis Diraja Malaysia (PDRM) hari ini mengambil rakaman percakapan lima suspek atas tuduhan menyebarkan berita palsu mengenai COVID-19 di Perak dan Pulau Pinang.

SKMM dalam kenyataannya hari ini berkata, kesemua suspek disiasat di bawah Seksyen 233 Akta Komunikasi dan Multimedia (AKM) 1998 yang membawa hukuman denda maksimum RM50,000 atau penjara satu tahun atau kedua-duanya, jika disabitkan kesalahan.

“SKMM dan PDRM berganding bahu melalui Jawatankuasa Jenayah Siber untuk menangani penyebaran berita palsu secara berterusan terutamanya mengenai COVID-19 yang boleh mengelirukan serta menimbulkan suasana ketidaktenteraman dalam kalangan rakyat Malaysia.

“Sehingga 23 Mac 2020, MCMC telah menerima sebanyak 43 kes daripada orang awam, yang mana seramai 18 suspek telah dikenal pasti. Enam (6) daripada mereka termasuk seorang selebriti telah pun didakwa di mahkamah di bawah Seksyen 505 (b) Kanun Keseksaan yang membawa hukuman penjara maksimum dua (2) tahun atau denda atau kedua-duanya, jika disabitkan kesalahan,” kata kenyataan itu.

SKMM menegaskan ia memandang serius sikap tidak bertanggungjawab individu atau kumpulan yang menyebarkan berita palsu ketika negara sedang berhadapan dengan pandemik COVID-19.

“Memulakan atau menyebarkan berita palsu adalah satu kesalahan jenayah.

“SKMM dan PDRM memantau perkara ini dan tindakan tegas akan diambil terhadap mereka yang terlibat demi memastikan ketenteraman awam sentiasa terpelihara,” kata suruhanjaya itu.


LELAKI MAUT TERSEPIT, KANCIL TERBABAS DALAM PARIT

MANJUNG: Seorang lelaki maut akibat tersepit dalam sebuah kereta yang dipandunya selepas terbabas ke dalam parit di Jalan Utama Dato Seri Kamarudin, di sini pagi tadi.

Ketua Operasi Jabatan Bomba dan Penyelamat Malaysia (JBPM) Perak Pegawai Bomba Kanan (PBK) II Adde Noor Othman berkata, pihaknya menerima panggilan kecemasan pada jam 9.05 pagi sebelum mengerahkan sepasukan anggota dan pegawai dari Balai Bomba dan Penyelamat (BBP) Seri Manjung ke lokasi kejadian.

“Setibanya di lokasi kejadian, pasukan bomba mendapati nahas melibatkan sebuah kereta Perodua Kancil yang terbabas masuk ke dalam parit sedalam 7 meter.

“Pasukan bomba menggunakan peralatan menyelamat untuk membawa keluar mangsa berusia 38 tahun itu yang tersepit,” katanya dalam satu kenyataan hari ini.

Mangsa kemudian disahkan maut oleh pegawai perubatan hospital dan mangsa diserahkan kepada pihak polis untuk tindakan lanjut.

“Operasi tamat pada jam 10.12 pagi,” katanya.—AlHijrah Online


JAIPK SIASAT VIDEO TULAR RAJA BOMOH LAKUKAN RITUAL TOLAK BANJIR

IPOH: Jabatan Agama Islam Perak (JAIPk) membuka kertas siasatan terhadap individu yang dikenali ‘Raja Bomoh’ berhubung videonya yang tular sedang melakukan ritual menolak banjir dilakukan di Dataran JPS, Teluk Intan.

Pengarah JAIPk, Datuk Mohd Yusop Husin berkata, kertas siasatan dibuka mengikut Seksyen 14 Enakmen Jenayah Syariah Perak 1992 atas kesalahan mencela dan menghina agama Islam.

“JAIPk membuka kertas siasatan berhubung perkara ini.

“Orang ramai dinasihatkan agar tidak terpengaruh dengan perkara-perkara seumpama ini dan menjauhi apa juga amalan yang menjurus kepada khurafat,” katanya, hari ini.

Tular sebuah video memaparkan ‘Raja Bomoh’ bersama seorang wanita dikenali ‘Puteri Zaleha’ sedang melakukan ritual tepung tawar dipercayai untuk menolak musibah banjir.

Dalam video itu, mereka menggunakan bahan-bahan seperti beras, kunyit, bunga dan daun-daun kayu.

Turut kelihatan di hadapan mereka ialah surah Yasin dan kitab suci al-Quran.

Lelaki yang memakai kot hitam, bertengkolok dan berselempang merah menyebut upacara yang dijalankan itu adalah upacara petua-petua di zaman dahulu.

“Kita minta semua tempat di Malaysia turun air, bukan kata di Teluk Intan sahaja, tapi seluruh Malaysia, seluruh kepulauan Melayu dan seluruh dunia,” katanya individu di dalam video tular itu.—AlHijrah Online


NIK AMAR PERTAHAN DUN PANCHOR

KUALA LUMPUR: Calon Perikatan Nasional, Datuk Mohd Amar Abdullah menang Dewan Undangan Negeri (DUN) Panchor N07 sebentar tadi.

Beliau memperoleh 18,700 undi menewaskan calon (PH) Syed Mohd Alidustur Syed Mohd Zain dengan majoriti 10,686 undi.–AlHijrah Online

MENYUSUL LANJUT


SYAMSUL DEBAT & LABBAIKALLAH: JENAKA ILMU, IBADAH HAJI HIDUPKAN MALAM TV ALHIJRAH

7.00 Malam : Sempena Musim haji, program Top 10 TV AlHijrah, Syamsul Debat akan bersiaran.

Syamsul Debat yang kini dilihat sebagai ikon baharu penceramah agama dengan pendekatan humor akan muncul dalam episod akhir musim ketiga bertemakan “Menangis Kerana Takutkan Allah”.

Masih dengan set yang sederhana tetapi memenuhi mood kontemporari, Syamsul Debat menghidupkan suasana surau di setiap rumah penonton.

Program Labbaikallah

9.00 malam : Jangan lupa bersiaran langsung bersama Ustaz Don Daniyal Don Biyajid dalam Labbaikallah. Program laporan harian perkembangan musim haji.

Episod malam ini dengan laporan eksklusif Tim Haji TV AlHijrah di Mekah yang akan menyediakan laporan Dapur Haji. Penonton akan dapat melihat proses penyediaan makanan untuk para jemaah.

Selain cabaran menyediakan makanan berkhasiat untuk jumlah jemaah yang besar, Tim Dapur Haji perlu memastikan jamuan disediakan tepat pada waktunya.

Justeru, tidak hairanlah sekiranya prinsip Tim Dapur Haji: “Bangun pagi setiap hari dengan iltizam memasak untuk ayah dan ibu”.

Setelah menyaksikan Syamsul Debat dan sebelum menonton Labbaikallah, kekal bersama TV AlHijrah mengikuti perkembangan isu semasa mengenai Islam bersama Berita AlHijrah pada 8.00 malam. Serta saksikan pelbagai klip viral dalam Kongsi Berita pada 8.30 malam.

#islamisfirstclass


KUOTA TAMBAHAN HAJI 5,000 HINGGA 10,000 JUMLAH YANG RASIONAL – JAMIL KHIR

GURUN, 17 Jun – Kuota tambahan antara 5,000 dan 10,000 jemaah bagi musim haji tahun ini disifatkan sebagai jumlah yang rasional untuk dikendalikan, sekiranya permohonan Malaysia mendapatkan tambahan kuota itu diluluskan Arab Saudi.

Menteri di Jabatan Perdana Menteri Datuk Seri Jamil Khir Baharom berkata jumlah itu adalah rasional berikutan terdapat beberapa aspek yang perlu diambil kira antaranya dari segi penerbangan, pengangkutan, penginapan dan penyediaan makanan kepada jemaah haji.

“Kuota tambahan ini akan dapat membantu meramaikan lagi jemaah haji Malaysia bagi mengurangkan jumlah menunggu yang masih begitu tinggi, dan kita meletakkan sasaran antara 5,000 hingga 10,000, yang mana jumlah itu agak rasional untuk kita menguruskannya.”Sebab di penghujung nanti kami akan berdepan masalah penerbangan, jika dapat menyewa kapal terbang, akan ada pula masalah ‘landing right’, hak pendaratan di Jeddah dan Madinah, selain aspek penginapan dan makanan untuk jemaah haji kerana tempahan pasa saat-saat akhir akan meningkatkan kos,” katanya.

Beliau berkata demikian kepada pemberita selepas menghadiri Majlis Berbuka Puasa dan penyampaian sumbangan kepada pemimpin masyarakat daerah Kuala Muda/Yan di Masjid Taman Seri Jerai, di sini, malam tadi.

Jamil Khir yang juga Anggota Parlimen Jerai, berkata kuota sedia ada yang diberikan kepada negara adalah sebanyak 22,320 dan Malaysia masih lagi menunggu keputusan kerajaan Arab Saudi berhubung rayuan kuota tambahan bagi musim haji tahun ini.

Sementara itu, mengulas mengenai penambahbaikan kemudahan di Makkah dan Madinah, Jamil Khir berkata kemudahan yang disediakan kini memberikan lebih keselesaan kepada jemaah haji yang menunaikan ibadah di sana.

“Penambahbaikan di sana, saban tahun mereka adakan, cuma tahun ini peningkatan jumlah pengangkutan dari Makkah ke Arafah, Arafah ke Mudzalifah dan ke Mina, dan Mina balik ke Makkah, menggunakan sistem aliran kereta api yang diselia syarikat dari Malaysia. “Bilangan jemaah yang bermalam di kaki lima juga semakin mengecil dan saya yakin hal seperti ini menampakkan sistem dan kecekapan pengurusan yang akhirnya memberikan keselesaan kepada jemaah haji, bahkan walaupun ada penambahbaikan yang masih sedang dijalankan, ia akan memberikan lebih banyak keselesaan berbanding tahun-tahun sebelumnya,” katanya.

Terdahulu, seramai 2,000 pemimpin masyarakat termasuk guru al-Quran, mudim dan penggali kubur sekitar daerah Kuala Muda dan Yan, menerima sumbangan RM200 sebagai menghargai jasa mereka.

Hadir sama, Pengerusi Jawatankuasa Perumahan dan Kerajaan Tempatan, Bekalan Air, Sumber Air dan Tenaga negeri, Datuk Badrol Hisham Hashim mewakili Menteri Besar Kedah; Pengerusi Jawatankuasa Industri dan Pelaburan, Perdagangan Dalam Negeri, Hal Ehwal Pengguna dan Koperasi, Datuk Dr Ku Abd Rahman Ku Ismail; dan Pengerusi Jawatankuasa Alam Sekitar, Hal Ehwal Masyarakat Cina, Siam dan India, Kesihatan dan Perpaduan, Datuk Dr Leong Yong Kong.

BERNAMA


TUJUH SEKATAN JALAN RAYA DI KOTA SETAR

ALOR SETAR: Tujuh Sekatan Jalan Raya (SJR) dilaksanakan di daerah Kota Setar berikutan Perintah Kawalan Pergerakan Diperketatkan Secara Pentadbiran (TEMCO) bermula 12.01 tengah malam tadi.

Menurut Timbalan Ketua Polis Daerah Kota Setar Superintendan Mohd Redzuan Salleh, SJR terbabit diadakan termasuklah di hadapan Restoran Haji Ramli di Simpang Empat, Jalan Batas Paip di Kuala Kedah, Plaza Tol Alor Setar Utara, Plaza Tol Alor Setar Selatan, di hadapan Balai Polis Kepala Batas dan Jalan Hutan Kampung.

Jelasnya, tiga daripada SJR terbabit iaitu jalan masuk dari Jitra ke Alor Setar di Kepala Batas, laluan masuk ke Plaza Tol Alor Setar Utara, dan laluan keluar ke Plaza Tol Alor Setar Selatan ditutup dan diletakkan penghadang jalan untuk menghalang orang ramai keluar masuk ke kawasan itu tanpa sebarang urusan.

“Kita akan mengadakan tujuh SJR yang melibatkan sempadan di dalam daerah Kota Setar.

“Untuk tujuh SJR ini kita juga turut melibatkan kekuatan daripada Angkatan Tentera Malaysia sebagaimana kerjasama sebelum ini dan kita turut mengadakan sebanyak 21 pasukan pemantau yang akan digerakkan mengikut syif yang telah di tetapkan,” katanya.

Menurutnya, 21 pasukan pemantau akan melakukan pemantauan termasuk di laluan tikus di sekitar kawasan kampung bagi mengelak penduduk cuba lari ke daerah lain.

Beliau berkata, sekiranya ada urusan keluar masuk ke daerah sempadan, orang ramai perlu mengemukakan surat kebenaran untuk tujuan itu.

Mohd Redzuan berkata, sekiranya ada individu yang didapati ingkar atau melanggar syarat Perintah Kawalan Pergerakan Diperketatkan (PKPD) ini, mereka boleh dikompaun atau ditangkap.

Menurutnya, perkhidmatan menghantar makanan ke rumah-rumah juga perlu mendapat surat kebenaran polis.

Selain itu katanya penduduk Kota Setar di kawasan TEMCO yang bekerja di luar daerah pula digalakkan melakukan kerja di rumah.

Tindakan itu kata beliau, penting bagi mengelak penularan COVID-19 merebak ke kawasan lain dan beliau berharap penduduk di kawasan TEMCO mematuhi syarat yang ditetapkan. — AlHijrah Online.


PERPADUAN, PEMBANGUNAN, PENTING UNTUK UMMAH HADAPI CABARAN

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menyeru umat Islam supaya meningkatkan usaha ke arah perpaduan dan pembangunan bagi mengatasi pelbagai cabaran hidup dalam dunia yang sangat kompleks.

“Pada saya, keperluan untuk perpaduan ummah serta membawa pembangunan kepada komuniti kita adalah dua kaedah paling penting untuk menghadapi cabaran-cabaran itu,” titah Seri Paduka.

Al-Sultan Abdullah bertitah umat Islam kini hidup dalam pelbagai kategori yang menjadikan mereka berada dalam perseteruan dan kebencian antara satu sama lain, sikap tidak bertoleransi sehingga mencapai tahap membimbangkan selain diselubungi berita sedih dan kesengsaraan, serta tragedi dan kehilangan.

“Bagaimanapun, saya amat merasakan keadaan ini tidak seharusnya berlaku dan kita boleh melihat diri kita sendiri untuk mencari jalan damai, kerana Islam adalah agama yang menggalakkan rasionalisasi, pemikiran saintifik dan etika yang kuat,” titah Seri Paduka.

Yang di-Pertuan Agong bertitah demikian semasa merasmikan Sidang Kemuncak Kuala Lumpur (Sidang Kemuncak KL) 2019 di sini hari ini yang dihadiri para pemimpin Islam seperti Emir Qatar Sheikh Tamim bin Hamad Al Thani, Presiden Turki Recep Tayyip Erdogan dan Presiden Iran Hassan Rouhani. Turut berangkat Raja Permaisuri Agong Tunku Hajah Azizah Aminah Maimunah Iskandariah.

Dalam titah diraja itu, Al-Sultan Abdullah bertitah umat Islam datang dari pelbagai negara yang mempunyai sejarah dan amalan berbeza.

“Bagaimanapun, kita bersatu dalam satu paksi universal iaitu Islam…kita berbeza dalam kedudukan dan zon waktu, tetapi kita bersama-sama menunaikan ibadah solat. Ia suatu yang sangat menakjubkan,” titah Yang di-Pertuan Agong.

Ini secara jelas menunjukkan bahawa umat Islam berusaha ke arah mencapai perpaduan dalam kehidupan seharian.

“Mungkin telah tiba masanya bagi kita memperluaskan usaha individu untuk melangkah menuju perpaduan ummah yang lebih utuh. Marilah kita bersama-sama dan menyatakan komitmen untuk melaksanakan amalan kita menunaikan solat lima kali sehari di seluruh dunia, bagi menaik taraf kehidupan ummah selain membina semula peradaban Islam yang gemilang seperti dahulu,” titah Seri Paduka.

Menzahirkan baginda tidak mahu berpura-pura menyatakan cabaran yang dihadapi umat Islam hari ini mudah diselesaikan, Al-Sultan Abdullah bertitah ia adalah tugas sukar yang menghendaki setiap anggota masyarakat berikhtiar bersungguh-sungguh merealisasikannya.

“Bagaimanapun, saya yakin ini tidak seharusnya menghalang daya upaya kita untuk mencapai matlamat murni menyatupadukan ummah yang pelbagai, kaya serta bersemangat,” titah Seri Paduka.

Al-Sultan Abdullah melihat Sidang Kemuncak KL sebagai satu platform penting untuk pemimpin dan cendekiawan Islam bagi membuktikan keutuhan perpaduan ummah.

“Dengan berbuat demikian, kita akan mengetahui ada perbezaan ketara namun cabaran yang kita hadapi adalah sama. Tema persidangan ini yang menekankan aspek pembangunan dan kedaulatan negara adalah tepat, seiring perkongsian kemakmuran dan pembangunan sesebuah negara,” titah Seri Paduka.

Dalam titah diraja itu, Al-Sultan Abdullah turut menyentuh mengenai kepentingan dialog bagi membetulkan salah faham tentang Islam dan sebagai satu amalam untuk memahami dan bekerjasama di sebalik perbezaan selain bersaing mengejar kecemerlangan secara sihat.

“Menerusi dialog, umat Islam akan mempunyai platform yang kukuh untuk memperbetulkan salah faham mengenai Islam dalam kalangan mereka yang berlainan agama dan ideologi, selain membolehkan mereka berinteraksi dan berhubung dengan masyarakat berlainan budaya dan ketamadunan.” — BERNAMA


PAS TANDING LEBIH 60 KERUSI PARLIMEN, ADA PENYANDANG TIDAK DICALON SEMULA

PUTRAJAYA: Terdapat penyandang kerusi Parlimen tidak dicalonkan semula untuk Pilihan Raya Umum Ke-15 (PRU15) apabila PAS mengumumkan calonnya untuk bertanding di lebih 60 kerusi Rabu ini, kata Setiausaha Agung PAS Datuk Seri Takiyuddin Hassan.

Beliau berkata penyandang yang tidak dicalonkan semula itu telah diberitahu lebih awal dan mereka menerima dengan hati terbuka.

PAS kini menyandang 17 kerusi Parlimen.

“Bukan mereka tak bagus, kesemua 17 Ahli Parlimen PAS berkhidmat dengan baik tapi kita mahu beri peluang kepada muka baharu, itu perkara biasa dalam parti,” kata Takiyuddin, yang juga Menteri Tenaga dan Sumber Asli, kepada pemberita selepas majlis pengumuman Program Tenaga Hijau Korporat di sini hari ini.

Takiyuddin yang mengesahkan akan mempertahankan kerusi Parlimen Kota Bharu berkata beliau percaya tidak ada yang merajuk atau bertindak di luar batasan jika tidak tercalon semula.

“Dalam PAS kita berebut, bukan berebut kerusi, tapi berebut nak berundur (dari bertanding),” katanya.

Suruhanjaya Pilihan Raya (SPR) menetapkan hari pengundian bagi PRU15 pada 19 Nov, penamaan calon (5 Nov) dan pengundian awal pada 15 Nov.-AlHijrah Online


BERSALIN ‘CAESAR’: MAUT MENANTI JIKA LEBIH TIGA KALI

KUALA LUMPUR: Tidak dinafikan sesetengah wanita memilih untuk melahirkan secara pembedahan (caesar) atas beberapa faktor.

Namun ibu mengandung perlu ambil maklum bahawa kaedah tersebut tidak boleh dilakukan melebihi tiga kali.

Menurut Pakar Perunding Obstetrik & Ginekologi Hospital Columbia Asia Seremban Dr Sathya S. Anandarajah, sekiranya melebihi jumlah pembedahan yang dicadangkan, ibu dan bayi yang dikandung berisiko besar untuk kehilangan nyawa.

Jelasnya, secara umum pakar perubatan akan melakukan pembedahan kemandulan serentak kepada wanita yang telah menjalani pembedahan ‘caesar’ untuk kali ketiga bagi mengelakkan sebarang risiko kesihatan.

Laporan penuh dalam Berita AlHijrah 14 Disember.—AlHijrah Online


SETIAUSAHA AGUNG LIGA DUNIA MUSLIM TIBA DI MALAYSIA

KUALA LUMPUR: Setiausaha Agung Liga Dunia Muslim, Sheikh Dr Mohammad Abdul Karim Al-Issa tiba di Malaysia pada petang Sabtu.

Beliau mendarat di Lapangan Terbang Sultan Abdul Aziz Shah, Subang dan disambut Menteri di Jabatan Perdana Menteri (Hal Ehwal Agama) Senator Idris Ahmad dan Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff.

Menurut Hakimah, kehadiran Sheikh Mohammad di negara ini adalah bertujuan untuk menghadiri Southeast Asian Ulama Conference 2022 yang akan diadakan pada 30 Jun 2022 di Subang Jaya.

“Sheikh Mohammad akan berkongsi idea dan pandangan dalam memperkukuhkan lagi keharmonian dan keamanan di rantau ini serta meningkatkan lagi semangat toleransi Islam dalam kepelbagaian Keluarga Malaysia,” kata Hakimah.

Persidangan yang melibatkan penyertaan wakil dari 20 buah negara di Asia Tenggara itu dianjurkan oleh JAKIM dan Liga Dunia Muslim.

Objektif persidangan itu ialah menekankan nilai kesederhanaan, pengukuhan nilai persahabatan dan nilai kerjasama dalam kalangan ummah serta menyebarkan kesedaran terhadap konsep kesatuan, keadilan dan keharmonian antara pemimpin Islam dan masyarakat secara keseluruhan. – AlHijrah Online


PELAJAR TAHFIZ MAUT, 11 CEDERA KETIKA PULANG MEMBELI BAJU RAYA

KOTA BHARU: Seorang pelajar tahfiz maut, manakala 11 lagi cedera apabila van dinaiki mereka terbabas memasuki parit dalam kemalangan di Jalan Lapangan Terbang Sultan Ismail Petra (LTSIP), Taman Bendahara, Pengkalan Chepa, dekat sini pada 11.32 pagi tadi.

Dalam kejadian itu, van jenis Ssangyong yang dinaiki pelajar tahfiz tersebut dipercayai dalam perjalanan pulang daripada membeli pakaian raya di sebuah pasar raya berhampiran.

Mangsa, Wan Ahmad Izzat Alauddin, 12, meninggal dunia di tempat kejadian sebelum dihantar ke Hospital Universiti Sains Malaysia (HUSM) Kubang Kerian untuk bedah siasat.

Ibu mangsa, Wan Noor Azilah Wan Sulaiman, 48, berkata dia yang tinggal di Kampung Tapang, di sini mengetahui berita kemalangan itu melalui aplikasi kumpulan WhatsApp pusat tahfiz berkenaan sebelum bergegas ke tempat kejadian.

“Saya sampai di tempat kejadian 20 minit kemudian, luluh hati apabila melihat tubuh anak telah ditutup. Dalam keadaan masih keliru, saya kuatkan diri untuk melihat juga keadaannya yang telah kaku dan berlumuran darah di bahagian kepala,” katanya ketika ditemui pemberita di HUSM di sini hari ini.

Wan Nor Azilah berkata sepatutnya dia akan menjemput anaknya malam ini untuk pulang beraya di kampung neneknya di Felda Ciku 7, Gua Musang.

Katanya anak tunggal itu teruja memberitahunya untuk keluar membeli baju raya bersama rakan-rakan yang lain ketika menelefonnya malam tadi.

“Saya tidak menyangka itulah kali terakhir saya bercakap dengannya. Walaupun sedih kehilangan satu-satunya anak, saya reda dengan ketentuan Allah,” katanya.

Wan Nor Azilah berkata jenazah Wan Ahmad akan dibawa pulang petang ini sebelum dikebumikan di Tanah Perkuburan Islam Felda Ciku 7.

Sementara itu, Ketua Balai Bomba dan Penyelamat Pengkalan Chepa Alam Nasut Ilias berkata pihaknya tiba di tempat kejadian pada 11.45 pagi dan mendapati seorang mangsa telah meninggal dunia, manakala 11 lagi pelajar dan seorang pemandu cedera.

Semua mangsa yang cedera dihantar ke Hospital Raja Perempuan Zainab (HRPZ) II untuk mendapatkan rawatan, manakala mangsa yang meninggal dihantar ke HUSM untuk bedah siasat. –AlHijrah Online


PROTES IRAN: KETUS POLIS NAFI INSIDEN TEMBAKAN

TEHRAN: Ketua Polis Tehran, Hossein Rahimi semalam menafikan pasukan keselamatan di bawah arahan pihaknya menembak perusuh beberapa hari lepas, demikian menurut laporan stesen  TV tempatan.

Agensi berita Xinhua dalam laporannya berkata ratusan penunjuk perasaan pada Sabtu dan Ahad lalu, cuba untuk melakukan demonstrasi di ibu kota Tehran sebagai bantahan perisitiwa menembak jatuh pesawat penumpang Ukraine oleh Pasukan Pengawal Revolusi Iran (IRGC) di ruang udara Tehran.

IRGC bertanggungjawab untuk “kekeliruan” dalam menembak pesawat.

Rahimi berkata pegawai polis Tehran telah diarahkan untuk menunjukkan kekangan dalam menghadapi protes. — Terjemahan AlHijrah Online


Dakwaan berlaku timbunan kes rayuan di Mahkamah Rayuan Syariah Sabah tidak benar

KUALA LUMPUR – Jabatan Kehakiman Syariah Negeri Sabah menafikan sekeras-kerasnya dakwaan berlakunya timbunan kes-kes rayuan di Mahkamah Rayuan Syariah Sabah akibat ketiadaan Ketua Hakim Syarie Negeri, seperti yang dilaporkan portal The Malaysian Insight semalam.

“Adalah tidak benar sama sekali dakwaan bahawa pada masa ini Mahkamah rayuan Syariah Sabah sedang bergelut dengan timbunan kes atas ketiadaan Ketua Hakim Syarie Negeri’’, tegas Ketua Pendaftar Jabatan dalam kenyataannya kepada media.

Menurut beliau, sehingga kini terdapat hanya enam kes rayuan yang telah
sedia ada untuk dijadualkan di hadapan Hakim-Hakim Mahkamah Rayuan Syariah Negeri
yang baru sahaja selesai di peringkat pengurusan kes, manakala hanya satu kes
rayuan yang masih dalam prosiding.

‘’Hakim-Hakim Rayuan Mahkamah Rayuan Syariah Sabah telah pun dilantik
oleh Tuan Yang Terutama Yang Di-Pertua Negeri Sabah dan tempoh pelantikan
mereka masih berkuat kuasa’’, katanya.

Dengan itu penjadualan kes rayuan masih boleh dibuat kerana bilangan
Hakim-Hakim Rayuan yang mempunyai tauliah pelantikan adalah mencukupi korum.

“Begitu juga dengan pelantikan Ketua Hakim Syarie Jabatan Kehakiman Syariah Malaysia sebagai Pengerusi Sidang Mahkamah Rayuan Syariah Negeri menurut kehendak Seksyen 19(3) Enakmen Mahkamah Syariah Sabah 2004 adalah juga masih berkuatkuasa,” jelasnya.

Terdahulu The Malaysian Insight mendakwa Mahkamah Syariah Sabah bergelut dengan timbunan kes rayuan kerana tiada Ketua Hakim Syariah lebih tiga bulan.


4,267 GURU BERSATU SEMULA DENGAN PASANGAN MEREKA

TAPAH, 6 Ogos – Seramai 4,267 guru yang tinggal berjauhan dengan pasangan mereka kerana menjalan tugas disatukan semula dari Januari hingga Jun ini, kata Menteri Pendidikan, Datuk Seri Mahdzir Khalid.

Beliau berkata sementara lebih 20,000 guru berduka lara itu masih dalam pertimbangan pihak kementerian.

“Insya-Allah dalam hujung tahun ini kita akan lihat berapa ramai lagi yang kes mereka boleh diselesaikan.

“Kita akan buat secara berperingkat dan keutamaan kita adalah guru yang telah lama berjauhan mengikut tempoh masa berjauhan mereka,” katanya kepada pemberita selepas merasmikan mesyuarat perwakilan UMNO Bahagian Tapah di sini hari ini.

Turut hadir Ketua UMNO Bahagian Tapah, Datuk Samsudin Abu Hassan yang juga Pengerusi Jawatankuasa Pembangunan Usahawan dan Koperasi, Hal Ehwal Pengguna, Pertubuhan Bukan Kerajaan dan Masyarakat Sivil Negeri.

Mahdzir berkata pihaknya menjangkakan lebih ramai lagi jumlah permohonan untuk pertukaran tempat bertugas kerana lebih ramai pasangan baharu yang melibatkan guru yang berkahwin.

“Ia bukan boleh selesai dalam tempoh setahun atau dua tahun. Masalah ini akan berpanjangan dan kita akan selesaikan yang lama (tempoh) dahulu,” katanya.

Sementara itu beliau menyambut baik usul perwakilan UMNO Bahagian Bagan Datoh yang mahukan akta mengenai perlindungan kepada guru digubal.

“Saya menyambut baik terhadap segala penambahbaikan kepada tugas murni dan pendemokrasian guru di sekolah,” katanya. Usul itu dicadangkan bagi melindungi guru daripada diserang, diugut dan diancam oleh pelajar serta ibu bapa semasa bertugas.

Mengenai penahanan seorang guru yang juga dikatakan sebagai anggota lembaga pengarah skim pelaburan cepat kaya, Mahdzir berkata pihaknya menasihatkan para guru agar berhati-hati serta menyiasat terlebih dahulu sebelum menyertai skim cepat kaya.

“Setakat ini tiada sebarang tindakan yang diambil oleh kementerian kerana ia di bawah kes polis,” katanya. Suspek yang berusia 46 tahun dari Kok Lanas, Kelantan itu ditahan awal pagi semalam di Kuala Lumpur.

BERNAMA


VAKSIN COVID-19 DIJANGKA SIAP DALAM TEMPOH 18 BULAN

GENEVA: Ketua Pengarah Pertubuhan Kesihatan Sedunia (WHO) Tedros Adhanom Ghebreyesus pada Selasa berkata vaksin pertama untuk COVID-19 dijangka dapat dihasilkan dalam tempoh 18 bulan, lapor agensi berita Xinhua.

Menerusi Twitternya beliau berkata “ada banyak yang boleh kita lakukan bagi mencegah penularan dan bersedia untuk mengawalnya daripada terus merebak.”

Terdahulu, pada taklimat akhbar beliau berkata “sekarang kita memerlukan pelaburan untuk menghentikan wabak COVID-19,” sambil menambah menghasilkan vaksin dan  terapeutik adalah agenda penting dalam penyelidikan.

“Kita bukan tidak berupaya untuk mempertahankan diri, kerana sekarang terdapat banyak dasar dan langkah pencegahan dalam kesihatan awam,” katanya.

“Jadi, kita perlu terus berusaha dengan menggunakan kelebihan yang ada bagi memerangi virus itu, sambil bersiap sedia untuk langkah jangka panjang,” tambahnya. — BERNAMA


KETUA PENDAKWA SYARIE TIDAK TERUSKAN PERTUDUHAN TERHADAP SITI NURAMIRA

KUALA LUMPUR: Jabatan Pendakwaan Syariah Wilayah Persekutuan membuat keputusan untuk tidak meneruskan pertuduhan terhadap Siti Nuramira Abdullah bagi mengelakkan wanita itu dituduh di dua mahkamah berbeza.

Dalam satu kenyataan, Ketua Pendakwa Syarie jabatan itu berkata keputusan untuk tidak meneruskan pertuduhan terhadap wanita itu berdasarkan Seksyen 58 (2) Akta 505 Akta Pentadbiran Undang-Undang Islam (Wilayah-Wilayah Persekutuan) dan Seksyen 181 Akta 560 Akta Tatacara Jenayah Syariah (Wilayah-Wilayah Persekutan) 1997.

“Pertuduhan jenayah sudah dimulakan di mahkamah sivil pada 13 Julai lalu di bawah Seksyen 298A Kanun Keseksaan. Maslahah dari sudut pentadbiran keadilan bagi mengelakkan tertuduh dituduh di dua mahkamah berbeza bagi mencapai matlamat sama iaitu untuk dihukum atas kesalahan yang dilakukan.

“Seksyen 298A Kanun Keseksaan memperuntukkan hukuman yang lebih berat. Sesuai dengan maqasid (matlamat) syariah yang menekankan pendekatan ta’dib dalam pentadbiran jenayah syariah diharap dapat membawa kembali tertuduh ke arah amalan Islam sebenar,” menurut kenyataan itu.

Menurut kenyataan itu lagi, kes berkenaan sudah didaftarkan pada 13 Julai lepas berdasarkan siasatan awal yang dijalankan terhadap Siti Nuramira dan sebutan pertama ditetapkan pada 14 Julai tetapi ditangguhkan pada 21 Julai (esok).

Siti Nuramira ditahan semalam oleh penguat kuasa Jabatan Agama Islam Wilayah Persekutuan (JAWI), sejurus dibebaskan dengan jaminan atas pertuduhan menyebabkan suasana tidak harmoni dalam kalangan umat Islam, di Mahkamah Sesyen Kuala Lumpur.

Wanita itu sepatutnya dituduh di Mahkamah Tinggi Syariah di sini hari ini, tetapi telah dibebaskan JAWI malam tadi.

Isnin lepas, Nuramira dan teman lelakinya V. Alexander Navin membayar wang jaminan masing-masing berjumlah RM20,000 melalui hasil kutipan sumbangan orang ramai.

Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.

Perbuatan itu menyebabkan suasana tidak harmoni atas alasan-alasan agama dalam kalangan penganut agama Islam.

Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.

Alexander Navin pula mengaku tidak bersalah di Mahkamah Sesyen Petaling Jaya atas dua pertuduhan iaitu membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ dan YouTube dengan nama profil ‘Alex & Amy @ insta Greenleafyconnoiseur’, pada 5 Jun dan 16 Jun lepas.

Kedua-dua hantaran itu dibaca di sebuah kondominium di Damansara Perdana di sini, pada 10.30 pagi, 9 Julai lepas.

Kedua-dua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan. –AlHijrah Online


JANGAN HERET NEGARA KE KANCAH POLITIK TIDAK MENENTU, TITAH AGONG

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan ahli-ahli politik agar jangan mengheret negara sekali lagi ke kancah politik yang tidak menentu.

Menegaskan bahawa rakyat yang ketika ini berhadapan dengan pelbagai masalah dan masa depan yang sukar akibat wabak COVID-19, Seri Paduka bertitah rakyat tidak perlu disogok dengan api permusuhan dan perpecahan.

“Ahli-Ahli Yang Berhormat hendaklah sentiasa mempamerkan kematangan dalam berpolitik. Ini termasuklah menjiwai keluh kesah rakyat, membela nasib rakyat, berpegang kepada prinsip keadilan, membudayakan politik yang bersih, tidak menyentuh sensitiviti agama dan bangsa mahupun kedaulatan serta kedudukan Raja-Raja Melayu.

“Kerana itulah kerajaan Beta juga telah memutuskan Majlis Mesyuarat pertama yang berlangsung hari ini hanya mempunyai satu urusan majlis sahaja iaitu titah Beta sempena pembukaan Penggal Parlimen yang baharu ini,” titah Al-Sultan Abdullah, dan disambut dengan tepukan gemuruh Ahli Parlimen dan Senator yang hadir.

Dalam Titah Diraja semasa merasmikan pembukaan Penggal Ketiga Parlimen ke-14 di Bangunan Parlimen hari ini, Seri Paduka bertitah ahli politik seharusnya tidak mengakhiri perbezaan pendapat dengan permusuhan dan caci mencaci, sebaliknya menjadikannya untuk membangun dan menyatupadukan negara.

Bagi rakyat jelata, mereka pula hendaklah memberi kerjasama kepada kerajaan untuk membolehkan kesinambungan usaha pembangunan negara diteruskan, titah Seri Paduka.

“Beta yakin hanya melalui kesepaduan antara rakyat dengan kerajaan sahaja yang mampu melahirkan Malaysia yang stabil, aman dan sejahtera,” titah Yang di-Pertuan Agong.

Memperjelas rentetan kemelut politik negara yang berlaku pada Februari, Al-Sultan Abdullah bertitah pelantikan Perdana Menteri kelapan dibuat selepas parti-parti politik diberi masa yang mencukupi untuk membuat perhitungan secara demokrasi bagi menamakan calon masing-masing.

“Sekitar jam 5 petang pada 24 Februari, Beta telah berkenan menerima menghadap Yang Berhormat Tun Dr Mahathir Mohamad. Dalam pertemuan itu, Beta telah meminta Tun Dr Mahathir untuk tidak meletak jawatan (sebagai perdana menteri). Namun beliau tetap dengan keputusannya.”

Menegaskan bahawa krisis politik negara tidak boleh dibiarkan berlarutan, Yang di-Pertuan Agong bertitah baginda bertanggungjawab melantik seorang Perdana Menteri yang baharu seperti termaktub dalam Perlembagaan Persekutuan.

Lantaran itu, Seri Paduka mengadakan sesi pertemuan secara berseorangan dengan Ahli-Ahli Dewan Rakyat untuk menilai sendiri sokongan kepercayaan mereka disusuli dengan parti-parti yang mempunyai wakil dalam Dewan Rakyat diminta mencalonkan nama seorang Ahli Dewan sebagai bakal perdana menteri.

“Perkara 43 memberi kuasa budi bicara kepada Beta untuk melantik seorang Ahli Dewan Rakyat yang pada hemat Beta mendapat kepercayaan majoriti Ahli-Ahli Dewan Rakyat.

“Lantaran itu setelah melalui semua proses tersebut dan selaras dengan Perlembagaan Persekutuan, Beta telah mendapati Yang Amat Berhormat Tan Sri Muhyiddin bin Haji Yassin telah mendapat kepercayaan majoriti Ahli-Ahli Dewan Rakyat dan demikian selayaknya dilantik sebagai Perdana Menteri kelapan.

“Sesungguhnya Beta telah menggalas amanah dengan telus dan seadil-adilnya selaras dengan konsep Raja Berperlembagaan dan Demokrasi Berparlimen yang menjadi tunjang amalan negara kita,” titah Seri Paduka.

Al-Sultan Abdullah menasihati kerajaan di bawah kepimpinan Muhyiddin agar melaksanakan amanah yang diberi dengan jujur dan penuh tanggungjawab serta jangan sesekali mengabaikan kesejahteraan rakyat.

“Kepada kerajaan Beta di bawah kepimpinan Memanda Perdana Menteri Yang Amat Berhormat Tan Sri Muhyiddin bin Haji Yassin, Beta menaruh keyakinan bahawa usaha-usaha membawa negara untuk terus mendaki persada kejayaan yang lebih tinggi akan menjadi kenyataan.

“Nasihat Beta, laksanakan lah amanah ini dengan jujur dan penuh tanggungjawab, serta jangan sekali-kali mengabaikan kesejahteraan rakyat jelata,” titah Seri Paduka.

Mengenai perpaduan masyarakat majmuk negara ini, Yang di-Pertuan Agong menzahirkan kebimbangan mengenai polarisasi kaum yang masih wujud dan mahu semua kaum menunjukkan sikap dan teladan yang jujur untuk mengeratkan hubungan.

Titah Seri Paduka, sebarang bentuk provokasi dan fahaman serta nilai yang bertentangan dengan norma, adat dan undang-undang negara biarpun dilakukan hanya segelintir pihak perlu dibendung sebelum merebak dan menjadi barah kepada kestabilan negara.

“Beta menyambut baik pelaksanaan Pelan Tindakan Perpaduan Negara bagi memastikan agenda perpaduan nasional dapat diterapkan secara menyeluruh menerusi elemen-elemen kepercayaan dan jati diri yang teguh berlandaskan kepada prinisip Rukun Negara.”

Al-Sultan Abdullah menegaskan kedudukan Islam sebagai agama Persekutuan seperti yang termaktub dalam Perlembagaan Persekutuan mesti dipertahankan dan pada masa sama penganut agama lain bebas mengamalkan hak-hak dan agama mereka secara berhemah dan aman. — BERNAMA


TH TUNGGU PENGUMUMAN RASMI RIYADH BERHUBUNG KUOTA TAMBAHAN – ZULKIFLI

IPOH: Lembaga Tabung Haji (TH) sedang menunggu pengumuman rasmi Arab Saudi berhubung tambahan 10,000 kuota jemaah haji Malaysia untuk melakukan persiapan mengurus jemaah.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, tambahan kuota haji itu dijangka akan dimaklumkan Riyadh sekitar bulan Ramadan nanti.

“Insya-Allah sekitar Ramadan ini mungkin akan dapat tahu. Walaupun ia waktu yang singkat untuk membuat persediaan, tapi Tabung Haji akan ambil secara positif untuk membuat persediaan mengikut kadar kemampuannya selain bersungguh-sungguh menyelesaikan masalah dihadapi bakal jemaah,” katanya.

Beliau berkata demikian kepada media selepas menyerahkan sumbangan komputer riba kepada pelajar asnaf Universiti Teknologi Malaysia (UTM) Perak di Dewan Besar Tabung Haji di Ipoh hari ini.

Dalam pada itu katanya jumlah sebenar jemaah dibenarkan menunaikan haji pada tahun ini masih tertakluk kepada situasi pandemik COVID-19 yang sedang melanda dunia ketika ini.

Beliau bagaimanapun yakin, kerajaan Arab Saudi telah mengambil kira aspek kesihatan, keamanan dan keselamatan yang menjadi agenda utama dan bukannya sekadar penyediaan tempat untuk jemaah haji.

Tambah beliau, mengenai pemilihan bakal jemaah haji pula, ia berdasarkan senarai pada tahun lalu mengikut syarat-syarat yang ditetapkan oleh kerajaan Arab Saudi. — AlHijrah Online


TAMAN REKREASI AWAM DI FASA 1 DIBENAR BUKA UNTUK TUJUAN RIADAH

KUALA LUMPUR: Bagi memastikan kesejahteraan rakyat dipelihara terutamanya dalam usaha mengurangkan tekanan terhadap kesihatan mental, kerajaan bersetuju membenarkan taman-taman rekreasi awam bagi negeri-negeri di dalam Fasa 1 Pelan Pemulihan Negara (PPN) dibuka bagi tujuan aktiviti riadah berkuatkuasa 16 Ogos 2021.

Perdana Menteri Tan Sri Muhyiddin Yassin berkata, hanya aktiviti yang boleh dilakukan secara individu seperti jogging, berbasikal dan bersenam dibenarkan, selari dengan prosedur operasi standard (SOP) sukan dan riadah dalam Fasa 1 PPN.

“Orang ramai juga hanya dibolehkan mengunjungi taman-taman rekreasi awam di kawasan kejiranan sahaja. Janganlah rentas negeri atau daerah untuk pergi ke taman rekreasi lain.

“Kebenaran ini amat penting untuk rakyat mendapat lebih masa berada di kawasan yang terbuka dan mempunyai sistem pengudaraan yang lebih baik berbanding hanya terkurung di rumah. Jadi, saya amat berharap agar kemudahan ini tidak disalah guna,” katanya dalam kenyataan hari ini.

Tegas Muhyiddin Pihak Berkuasa Tempatan (PBT) dan agensi berkaitan mestilah bertanggungjawab sepenuhnya ke atas pelaksanaan kemudahan yang diberikan bagi memastikan ia dilaksanakan mengikut peraturan serta garis panduan yang telah ditetapkan dan mengelakkan mudarat. – AlHijrah Online


PECAH TRADISI, MASJID SUMBANG DUIT RAYA SYILING DUA GENGGAM

KUALA PILAH: Masjid Kariah Desa Anggerik di Juasseh mencipta kelainan tersendiri dengan memberi duit raya kepada kanak-kanak dalam bentuk syiling yang diletakkan dalam dulang.

Menurut pengerusi masjid itu, Nasarudin Zainal, kanak-kanak boleh mengambil duit raya sebanyak dua genggam tangan dan nilainya bergantung kepada jumlah yang berjaya diambil.

“Duit syiling kita banyak hasil sumbangan orang ramai dalam tabung masjid. Anggarannya lebih kurang RM550, kita beri peluang kepada kanak-kanak sehingga umur 12 tahun ambil duit raya dalam dulang selepas selesai solat dan khutbah Hari Raya Aidilfitri.

“Aktiviti ini diadakan secara suka-suka sahaja bagi menceriakan suasana pagi Syawal selain menggalakkan kanak-kanak untuk datang ke masjid,” katanya seperti dilapor Sinar Harian.

Idea pemberian duit syiling itu tercetus selepas mereka mendapati ada orang yang membuat sumbangan dalam tabung masjid termasuklah wang kertas.

“Hanya wang kertas kita gunakan untuk pelbagai urusan. Kita sepakat jadikan wang syiling ini sebagai duit raya sekali gus memberi manfaat kepada anak kariah.

“Ini kali pertama kami mengadakan acara seperti ini. Selain duit syiling itu, wang kertas turut diberikan kepada kanak-kanak sebagai tambahan,” katanya.

Sementara itu, seorang kanak-kanak, Ainnur Qayla Mardhiyya Mohd Farid, 7, seronok mendapat duit raya sebanyak RM13 hasil genggaman dua tangannya.—AlHijrah Online


PELAJAR SABK AL YAHYAWIAH DAN SMK JATI POSITIF COVID-19

IPOH: Dua pelajar Sekolah Agama Bantuan Kerajaan (SABK) Maahad Al Yahyawiah, Padang Rengas disahkan positif COVID-19, semalam.

Exco Jawatankuasa Pendidikan Perak Razman Zakaria berkata, turut disahkan positif seorang pelajar Sekolah Menengah (SMK) Jati, Ipoh.

Susulan itu, kedua-dua sekolah terbabit ditutup selama tujuh hari bermula hari ini sehingga 11 November.

“Kedua-dua sekolah terbabit akan dibuka semula pada 12 November namun bergantung pada keadaan semasa.

“Pelajar serta kakitangan sekolah ini pula telah diarahkan menjalani kuarantin kendiri di rumah masing-masing,” katanya.

Ujar Razman, penutupan sekolah terbabit dibuat bagi kerja-kerja sanitasi oleh Kementerian Kesihatan Malaysia (KKM) serta Jabatan Bomba dan Penyelamat Malaysia (JBPM)

Minggu lalu, dua sekolah iaitu SMK Abu Bakar Al-Baqir, Bagan Serai dan SMK Pekan Baru, Parit Buntar turut ditutup berikutan penularan COVID-19.–AlHijrah Online / Hamimah Hamid